CELEX: 32021D2133
Language: el
Date: 2021-12-02 00:00:00
Title: Απόφαση (ΚΕΠΠΑ) 2021/2133 του Συμβουλίου της 2ας Δεκεμβρίου 2021 προς υποστήριξη του ολοκληρωμένου προγράμματος για τη στήριξη των προσπαθειών πρόληψης και καταπολέμησης της παράνομης διακίνησης φορητών όπλων και ελαφρού οπλισμού (SALW) και συμβατικών πυρομαχικών (CA) στη Νοτιοανατολική Ευρώπη

3.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 432/36
               
            
         ΑΠΟΦΑΣΗ (ΚΕΠΠΑ) 2021/2133 ΤΟΥ ΣΥΜΒΟΥΛΙΟΥ
         της 2ας Δεκεμβρίου 2021
         προς υποστήριξη του ολοκληρωμένου προγράμματος για τη στήριξη των προσπαθειών πρόληψης και καταπολέμησης της παράνομης διακίνησης φορητών όπλων και ελαφρού οπλισμού (SALW) και συμβατικών πυρομαχικών (CA) στη Νοτιοανατολική Ευρώπη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του ύπατου εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 19 Νοεμβρίου 2018 το Συμβούλιο ενέκρινε τη στρατηγική της ΕΕ κατά των παράνομων πυροβόλων όπλων, φορητών όπλων και ελαφρού οπλισμού (SALW) και των πυρομαχικών τους, με τίτλο «Ασφαλέστερη οπλοκατοχή για την προστασία των πολιτών» («στρατηγική της ΕΕ για τα SALW»).
                  
               
                     (2)
                  
                  
                     Για περισσότερες από τρεις δεκαετίες, τα κράτη της Νοτιοανατολικής Ευρώπης αντιμετωπίζουν σημαντικούς κινδύνους και προκλήσεις που σχετίζονται με την αποσταθεροποιητική συσσώρευση και την ανεξέλεγκτη εξάπλωση παράνομων φορητών όπλων και ελαφρού οπλισμού (SALW) και συμβατικών πυρομαχικών (CA) διαμέσου των συνόρων τους και σε ολόκληρη την επικράτειά τους. Οι εν λόγω κίνδυνοι έχουν ευρύτερες αρνητικές επιπτώσεις για την Ευρώπη συνολικά, αλλά και πέραν αυτής. Η στρατηγική της ΕΕ για τα SALW αναφέρει ότι, παρότι έχει σημειωθεί σημαντική πρόοδος τα τελευταία χρόνια, ειδικά στη Νοτιοανατολική Ευρώπη, η κλίμακα συσσώρευσης SALW και πυρομαχικών, οι ανεπαρκείς συνθήκες αποθήκευσης, η διαδεδομένη παράνομη κατοχή και τα κενά στην εφαρμογή εξακολουθούν να περιορίζουν την αποτελεσματικότητα των προσπαθειών ελέγχου των πυροβόλων όπλων και των SALW σε περιοχές των Δυτικών Βαλκανίων.
                  
               
                     (3)
                  
                  
                     Σε περιφερειακό επίπεδο, η στρατηγική της ΕΕ για τα SALW δεσμεύει την Ένωση και τα κράτη μέλη της να συνδράμουν στην ενίσχυση των ικανοτήτων επιβολής του νόμου προκειμένου να εντοπίζουν, να εξαρθρώνουν και να πατάσσουν τα δίκτυα παράνομης διακίνησης καθώς και να εμποδίζουν τη διοχέτευση πυροβόλων όπλων σε τρομοκράτες και εγκληματίες μέσω της παράνομης αγοράς, παρεμποδίζοντας, μεταξύ άλλων, την παράνομη χρηματοδότηση και μεταφορά όπλων και ενισχύοντας τον ρόλο της αστυνομίας συνόρων και των τελωνειακών και λιμενικών αρχών στην αντιμετώπιση των παράνομων ροών όπλων διά θαλάσσης. Η Ένωση και τα κράτη μέλη της έχουν δεσμευτεί να βοηθήσουν άλλες χώρες να βελτιώσουν τη διαχείριση και την ασφάλεια των κρατικών αποθεμάτων τους μέσω της ενίσχυσης των εθνικών νομοθετικών και διοικητικών πλαισίων και της ενδυνάμωσης των θεσμών που ρυθμίζουν τη νόμιμη παροχή και διαχείριση αποθεμάτων SALW και πυρομαχικών για τις δυνάμεις άμυνας και ασφαλείας.
                  
               
                     (4)
                  
                  
                     Σύμφωνα με τη στρατηγική της ΕΕ για τα SALW, η Ένωση θα ενισχύσει τον διάλογο που διεξάγει και τη συνεργασία της με περιφερειακούς οργανισμούς που ασχολούνται με τον έλεγχο των SALW, ευθυγραμμίζοντας τις δραστηριότητές της με τις περιφερειακές στρατηγικές και τα περιφερειακά σχέδια δράσης.
                  
               
                     (5)
                  
                  
                     Το 2000, τα κράτη που συμμετέχουν στον Οργανισμό για την Ασφάλεια και τη Συνεργασία στην Ευρώπη (ΟΑΣΕ) ενέκριναν το έγγραφο του ΟΑΣΕ για τα SALW (1) με το οποίο δεσμεύτηκαν να καταπολεμήσουν την παράνομη διακίνηση SALW σε όλες τις μορφές της. Στο έγγραφο τονίζονται επίσης οι αποσταθεροποιητικές συνέπειες που μπορεί να έχουν για την εθνική, περιφερειακή και διεθνή ασφάλεια η υπέρμετρη συσσώρευση SALW και η κακοδιαχείριση και ανεπαρκής ασφάλεια των αποθεμάτων τους.
                  
               
                     (6)
                  
                  
                     Επιπλέον, το 2003, τα κράτη που συμμετέχουν στον ΟΑΣΕ ενέκριναν το έγγραφο του ΟΑΣΕ σχετικά με τα αποθέματα συμβατικών πυρομαχικών (ΑΣΠ) (2), αναγνωρίζοντας με τον τρόπο αυτό τους κινδύνους που δημιουργεί η υπέρμετρη συσσώρευση συμβατικών πυρομαχικών για την ασφάλεια και την προστασία. Για να αντιμετωπίσουν τους εν λόγω κινδύνους, αποφάσισαν να καθορίσουν μια πρακτική διαδικασία για την παροχή συνδρομής για την καταστροφή του πλεονάσματος συμβατικών πυρομαχικών και/ή την αναβάθμιση της διαχείρισης των αποθεμάτων και των σχετικών πρακτικών ασφαλείας.
                  
               
                     (7)
                  
                  
                     Τα έγγραφα του ΟΑΣΕ για τα SALW και τα ΑΣΠ προκρίνουν την καταστροφή ως προτιμότερη μέθοδο διάθεσης του πλεονάσματος SALW και συμβατικών πυρομαχικών.
                  
               
                     (8)
                  
                  
                     Το έργο που υποστηρίζεται από την παρούσα απόφαση του Συμβουλίου θα λάβει υπόψη άλλες περιφερειακές πρωτοβουλίες, ιδίως τον χάρτη πορείας για τα Δυτικά Βαλκάνια (3), τις εργασίες του Προγράμματος Ανάπτυξης του ΟΗΕ (UNDP)/της Περιφερειακής Υπηρεσίας Διεκπεραίωσης της Νοτιοανατολικής Ευρώπης για τον έλεγχο των φορητών όπλων και του ελαφρού οπλισμού (SEESAC) και συναφείς δραστηριότητες της Ευρωπαϊκής Επιτροπής στη Νοτιοανατολική Ευρώπη που σχετίζονται με τον έλεγχο των όπλων και την παράνομη διακίνηση όπλων.
                     Το έργο θα υλοποιηθεί κατά τρόπο συντονισμένο με τη σχετική συνδρομή της Ένωσης προς περιοχές δικαιοδοσίας στη Νοτιοανατολική Ευρώπη (αποφάσεις (ΚΕΠΠΑ) 2018/101 (4) και (ΚΕΠΠΑ) 2017/915 του Συμβουλίου (5)), με την περιφερειακή συνεργασία με τα Δυτικά Βαλκάνια στον τομέα του ελέγχου των SALW που εφαρμόζεται από το UNDP/τη SEESAC (αποφάσεις (ΚΕΠΠΑ) 2019/2111 (6), (ΚΕΠΠΑ) 2018/1788 (7) και (ΚΕΠΠΑ) 2016/2356 του Συμβουλίου (8)) και με τη συνεργασία ΕΕ-Νοτιοανατολικής Ευρώπης για την επιβολή του νόμου στον τομέα της διακίνησης πυροβόλων όπλων που υποστηρίζεται από τη ΓΔ HOME της Επιτροπής, τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την ευρωπαϊκή πολυεπιστημονική πλατφόρμα κατά των εγκληματικών απειλών (EMPACT).
                  
               
                     (9)
                  
                  
                     Στο παρελθόν, η Ένωση στήριξε τις δραστηριότητες του ΟΑΣΕ με την απόφαση 2012/662/ΚΕΠΠΑ του Συμβουλίου (9) για τη στήριξη των δραστηριοτήτων μείωσης του κινδύνου της παράνομης εμπορίας και της υπέρμετρης συσσώρευσης SALW στην περιοχή που καλύπτεται από τον ΟΑΣΕ. Στις 4 Αυγούστου 2017 το Συμβούλιο εξέδωσε την απόφαση (ΚΕΠΠΑ) 2017/1424 για τη στήριξη των δραστηριοτήτων του ΟΑΣΕ με σκοπό τη μείωση του κινδύνου της παράνομης διακίνησης και της υπέρμετρης συσσώρευσης φορητών όπλων και ελαφρού οπλισμού και συμβατικών πυρομαχικών στη Δημοκρατία της Βόρειας Μακεδονίας και στη Γεωργία (10). Στις 2 Δεκεμβρίου 2019 το Συμβούλιο εξέδωσε την απόφαση (ΚΕΠΠΑ) 2019/2009 (11) για τη στήριξη των προσπαθειών της Ουκρανίας στην καταπολέμηση της παράνομης διακίνησης όπλων, πυρομαχικών και εκρηκτικών, σε συνεργασία με τον ΟΑΣΕ.
                  
               
                     (10)
                  
                  
                     Στις 30 Ιουνίου 2018 η τρίτη διάσκεψη αναθεώρησης των Ηνωμένων Εθνών για την επισκόπηση της προόδου στην εφαρμογή του προγράμματος δράσης για την καταπολέμηση του λαθρεμπορίου φορητών όπλων και ελαφρού οπλισμού εξέδωσε έγγραφο αποτελεσμάτων στο οποίο τα κράτη ανανέωσαν την προσήλωσή τους στην πρόληψη και στην καταπολέμηση της εκτροπής φορητών όπλων και ελαφρού οπλισμού. Τα κράτη επαναβεβαίωσαν την προθυμία τους να συνεχίσουν τη διεθνή συνεργασία και να ενισχύσουν την περιφερειακή συνεργασία, βελτιώνοντας τον συντονισμό, τη διαβούλευση, την ανταλλαγή πληροφοριών και την επιχειρησιακή συνεργασία και εμπλέκοντας σχετικούς περιφερειακούς και υποπεριφερειακούς οργανισμούς καθώς και τις αρχές επιβολής του νόμου, συνοριακού ελέγχου και έκδοσης αδειών εισαγωγής/εξαγωγής.
                  
               
                     (11)
                  
                  
                     Το ψήφισμα της Γενικής Συνέλευσης των Ηνωμένων Εθνών της 25ης Σεπτεμβρίου 2015 με τίτλο «Να αλλάξουμε τον κόσμο μας: η Ατζέντα του 2030 για τη βιώσιμη ανάπτυξη» επιβεβαιώνει ότι η καταπολέμηση του λαθρεμπορίου φορητών όπλων και ελαφρού οπλισμού είναι αναγκαία για να επιτευχθούν πολλοί στόχοι βιώσιμης ανάπτυξης, συμπεριλαμβανομένων εκείνων που αφορούν την ειρήνη, τη δικαιοσύνη και τους ισχυρούς θεσμούς, τη μείωση της φτώχειας, την οικονομική ανάπτυξη, την υγεία, την ισότητα των φύλων και την ασφάλεια των πόλεων. Ως εκ τούτου, σύμφωνα με τον στόχο βιώσιμης ανάπτυξης 16.4, όλα τα κράτη έχουν δεσμευτεί να μειώσουν σημαντικά τις παράνομες ροές χρημάτων και όπλων.
                  
               
                     (12)
                  
                  
                     Στο πρόγραμμά του για τον αφοπλισμό με τίτλο «Διασφαλίζοντας το κοινό μας μέλλον», το οποίο παρουσιάστηκε στις 24 Μαΐου 2018, ο γενικός γραμματέας του ΟΗΕ ζήτησε να αντιμετωπιστεί η υπέρμετρη συσσώρευση και το λαθρεμπόριο συμβατικών όπλων και να στηριχτούν οι προσεγγίσεις σε επίπεδο χώρας όσον αφορά τα φορητά όπλα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Έχοντας ως στόχο την υλοποίηση της στρατηγικής της Ένωσης για τα φορητά όπλα και τον ελαφρύ οπλισμό (SALW), η παρούσα απόφαση αποσκοπεί στη μείωση των κινδύνων από την παράνομη διακίνηση και την ανεξέλεγκτη εξάπλωση των SALW στη Νοτιοανατολική Ευρώπη, και προς ή από αυτή, που υπονομεύουν την προστασία και την ασφάλεια, καθώς εμποδίζουν την οικοδόμηση βιώσιμης ειρήνης και κοινωνικοοικονομικής ανάπτυξης ενώ επίσης συντελούν στην κατάρρευση της δημόσιας τάξης, τροφοδοτούν την τρομοκρατία και την εγκληματική βία ή οδηγούν στην επανέναρξη συγκρούσεων.
            
            
               2.   Κατ’ εφαρμογή της παραγράφου 1, οι στόχοι της παρούσας απόφασης είναι οι εξής:
               
                           α)
                        
                        
                           να μειωθεί ο κίνδυνος διάδοσης και κατάχρησης των SALW στη Δημοκρατία της Αλβανίας·
                        
                     
                           β)
                        
                        
                           να υποστηριχθεί η Βοσνία και Ερζεγοβίνη στην προσπάθεια μετριασμού των κινδύνων για την ασφάλεια και την προστασία όσον αφορά την παράνομη κατοχή, κατάχρηση και διακίνηση των SALW και των πυρομαχικών τους·
                        
                     
                           γ)
                        
                        
                           να υποστηριχθεί η ενίσχυση της υφιστάμενης ικανότητας της αστυνομίας του Κοσόβου (*) όσον αφορά την ομάδα Κ-9 και της άμεσης συμβολής της στην πρόληψη, την πάταξη και τη διερεύνηση της κατάχρησης και της παράνομης διακίνησης SALW, πυρομαχικών και εκρηκτικών στα Δυτικά Βαλκάνια·
                        
                     
                           δ)
                        
                        
                           να μειωθεί ο κίνδυνος της διάδοσης όπλων και της κατάχρησης SALW στη Δημοκρατία της Βόρειας Μακεδονίας, μέσω της ενίσχυσης της ικανότητας πρόληψης, εντοπισμού, ανάλυσης και διερεύνησης που διαθέτει το υπουργείο Εσωτερικών Υποθέσεων και άλλοι κυβερνητικοί οργανισμοί·
                        
                     
                           ε)
                        
                        
                           να μειωθεί ο κίνδυνος μη προγραμματισμένων εκρήξεων σε εγκαταστάσεις αποθήκευσης πυρομαχικών και να μειωθεί η εκτροπή SALW/ΑΣΠ από τους αποθηκευτικούς χώρους του υπουργείου Άμυνας του Μαυροβουνίου·
                        
                     
                           στ)
                        
                        
                           να μειωθούν οι κίνδυνοι για την προστασία και την ασφάλεια που σχετίζονται με την παράνομη κατοχή SALW, την κατάχρηση των νόμιμων SALW και την παράνομη διακίνηση SALW στη Σερβία·
                        
                     
                           ζ)
                        
                        
                           να παρασχεθεί βοήθεια προς τα συμμετέχοντα κράτη του ΟΑΣΕ ώστε να βελτιώσουν τον σχεδιασμό, την εφαρμογή και, εφόσον χρειαστεί, την ενίσχυση των δεσμεύσεών τους έναντι της παράνομης διάδοσης των SALW/ΑΣΠ.
                        
                     
            
               3.   Δικαιούχοι του έργου είναι:
               
                           α)
                        
                        
                           οι αρχές στη Νοτιοανατολική Ευρώπη που έχουν εντολή και είναι αρμόδιες για την πρόληψη και την καταπολέμηση της παράνομης διακίνησης SALW και CA, συγκεκριμένα οι επιτροπές/τα συμβούλια για τα SALW, τα υπουργεία Εσωτερικών Υποθέσεων και οι υπηρεσίες επιβολής του νόμου όπως η αστυνομία. Άλλες εμπλεκόμενες αρχές είναι τα υπουργεία Ασφαλείας, οι εισαγγελίες, τα δικαστήρια και οι σωφρονιστικές υπηρεσίες στη Βοσνία και Ερζεγοβίνη καθώς και το υπουργείο Άμυνας στο Μαυροβούνιο. Αναφορικά με την εφαρμογή του στη Σερβία, το έργο προβλέπει συνεργασία με οργανώσεις της κοινωνίας των πολιτών που δραστηριοποιούνται σε ζητήματα ελέγχου των SALW (άμεσοι δικαιούχοι)·
                        
                     
                           β)
                        
                        
                           πληθυσμοί σε περιοχές δικαιοδοσίας στη Νοτιοανατολική Ευρώπη και στην ευρωπαϊκή γειτονιά της που κινδυνεύουν από τη χρήση παράνομων SALW και CA σε εγκληματικές δραστηριότητες και τρομοκρατικές πράξεις και από τη βίαιη κατάχρησή τους (έμμεσοι δικαιούχοι)·
                        
                     
                           γ)
                        
                        
                           εξουσιοδοτημένες αρχές της Ένωσης και των κρατών μελών της που επωφελούνται από τις ενισχυμένες ικανότητες ελέγχου των SALW και των CA στη Νοτιοανατολική Ευρώπη μέσω, μεταξύ άλλων, της καλύτερης ανταλλαγής πληροφοριών καθώς και μέσω μέτρων συντονισμού και συνεργασίας όπως είναι ο προσδιορισμός των κινδύνων, η διερεύνηση και η ιχνηλάτηση, ο εντοπισμός και η κατάσχεση παράνομων SALW και CA (έμμεσοι δικαιούχοι).
                        
                     
            
               4.   Στο παράρτημα της παρούσας απόφασης παρατίθεται λεπτομερής περιγραφή του έργου.
            
         
         
            Άρθρο 2
            
               1.   Ο ύπατος εκπρόσωπος της Ένωσης για θέματα Εξωτερικής Πολιτικής και Πολιτικής Ασφαλείας («ΥΕ») είναι αρμόδιος για την εφαρμογή της παρούσας απόφασης.
            
            
               2.   Η τεχνική υλοποίηση του έργου που αναφέρεται στο άρθρο 1 («έργο») εκτελείται από τη Γραμματεία του ΟΑΣΕ.
            
            
               3.   Η Γραμματεία του ΟΑΣΕ εκτελεί τα καθήκοντά της υπό την ευθύνη του ΥΕ. Προς τούτο, ο ΥΕ συνομολογεί τις απαραίτητες ρυθμίσεις με τη Γραμματεία του ΟΑΣΕ.
            
         
         
            Άρθρο 3
            
               1.   Το ποσό δημοσιονομικής αναφοράς για την υλοποίηση του έργου που χρηματοδοτείται από την Ένωση ανέρχεται σε 4 208 827 EUR.
            
            
               2.   Η διαχείριση των δαπανών που χρηματοδοτούνται από το ποσό αναφοράς της παραγράφου 1 πραγματοποιείται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ένωσης.
            
            
               3.   Η Επιτροπή εποπτεύει την ορθή διαχείριση της δαπάνης που αναφέρεται στην παράγραφο 1. Προς τούτο, συνάπτει την απαραίτητη χρηματοδοτική συμφωνία με τη Γραμματεία του ΟΑΣΕ. Η χρηματοδοτική συμφωνία ορίζει ότι η Γραμματεία του ΟΑΣΕ οφείλει να εξασφαλίζει την προβολή της συνεισφοράς της Ένωσης, αντίστοιχη προς το ύψος της.
            
            
               4.   Η Επιτροπή επιδιώκει να συνάψει τη χρηματοδοτική συμφωνία της παραγράφου 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή καθώς και για την ημερομηνία σύναψης της χρηματοδοτικής συμφωνίας.
            
         
         
            Άρθρο 4
            
               1.   Ο YE υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει τακτικών περιγραφικών εκθέσεων που εκπονεί η Γραμματεία του ΟΑΣΕ. Οι εκθέσεις αυτές χρησιμεύουν ως βάση για την αξιολόγηση που πραγματοποιεί το Συμβούλιο.
            
            
               2.   Η Επιτροπή υποβάλλει έκθεση επί των δημοσιονομικών πτυχών του έργου που αναφέρεται στο άρθρο 1.
            
         
         
            Άρθρο 5
            
               1.   Η παρούσα απόφαση αρχίζει να ισχύει από την ημερομηνία της έκδοσής της.
            
            
               2.   Η παρούσα απόφαση λήγει τριάντα έξι μήνες μετά την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3. Ωστόσο, λήγει έξι μήνες μετά την ημερομηνία έναρξης ισχύος της, εάν δεν έχει συναφθεί συμφωνία εντός της εν λόγω περιόδου.
            
         
         
            Βρυξέλλες, 2 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. VRTOVEC
            
         
         
            (1)  FSC.DOC/1/00/Rev.1
         
            (2)  FSC.DOC/1/03/Rev.1
         
            (3)  Στις 10 Ιουλίου 2018 η σύνοδος κορυφής για τα Δυτικά Βαλκάνια που πραγματοποιήθηκε στο Λονδίνο ενέκρινε τον «Περιφερειακό χάρτη πορείας για μια βιώσιμη λύση για την παράνομη κατοχή, κατάχρηση και διακίνηση SALW/πυροβόλων όπλων και των πυρομαχικών τους στα Δυτικά Βαλκάνια έως το 2024».
         
            (4)  Απόφαση (ΚΕΠΠΑ) 2018/101 του Συμβουλίου, της 22ας Ιανουαρίου 2018, σχετικά με την προαγωγή ουσιαστικών ελέγχων των εξαγωγών όπλων (ΕΕ L 17 της 23.1.2018, σ. 40).
         
            (5)  Απόφαση (ΚΕΠΠΑ) 2017/915 του Συμβουλίου, της 29ης Μαΐου 2017, για δραστηριότητες προβολής της Ένωσης προς υποστήριξη της εφαρμογής της Συνθήκης για το Εμπόριο Όπλων (ΕΕ L 139 της 30.5.2017, σ. 38).
         
            (6)  Απόφαση (ΚΕΠΠΑ) 2019/2111 του Συμβουλίου, της 9ης Δεκεμβρίου 2019, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη ώστε να περιορισθεί η απειλή των παράνομων φορητών όπλων και ελαφρού οπλισμού και των πυρομαχικών τους (ΕΕ L 318 της 10.12.2019, σ. 147).
         
            (7)  Απόφαση (ΚΕΠΠΑ) 2018/1788 του Συμβουλίου, της 19ης Νοεμβρίου 2018, προς υποστήριξη της Περιφερειακής Υπηρεσίας Διεκπεραίωσης της Νοτιοανατολικής Ευρώπης για τη μείωση των φορητών όπλων (SEESAC) για την εφαρμογή του περιφερειακού χάρτη πορείας για την καταπολέμηση της παράνομης διακίνησης όπλων στα Δυτικά Βαλκάνια (ΕΕ L 293 της 20.11.2018, σ. 11).
         
            (8)  Απόφαση (ΚΕΠΠΑ) 2016/2356 του Συμβουλίου, της 19ης Δεκεμβρίου 2016, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 348 της 21.12.2016, σ. 60).
         
            (9)  Απόφαση 2012/662/ΚΕΠΠΑ του Συμβουλίου, της 25ης Οκτωβρίου 2012, για τη στήριξη των δραστηριοτήτων μείωσης του κινδύνου της παράνομης εμπορίας και της υπέρμετρης συσσώρευσης φορητών όπλων και ελαφρού οπλισμού στην περιοχή που καλύπτεται από τον Οργανισμό για την Ασφάλεια και τη Συνεργασία στην Ευρώπη (ΟΑΣΕ) (ΕΕ L 297 της 26.10.2012, σ. 29).
         
            (10)  ΕΕ L 204 της 5.8.2017, σ. 82.
         
            (11)  Απόφαση (ΚΕΠΠΑ) 2019/2009 του Συμβουλίου, της 2ας Δεκεμβρίου 2019, για τη στήριξη των προσπαθειών της Ουκρανίας στην καταπολέμηση της παράνομης διακίνησης όπλων, πυρομαχικών και εκρηκτικών, σε συνεργασία με τον ΟΑΣΕ (ΕΕ L 312 της 3.12.2019, σ. 42).
         
            (*)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσόβου.
      
      
         
            ΠΑΡΑΡΤΗΜΑ
            ΕΓΓΡΑΦΟ ΕΡΓΟΥ
            ΟΛΟΚΛΗΡΩΜΕΝΟ ΠΡΟΓΡΑΜΜΑ ΤΟΥ ΟΑΣΕ ΓΙΑ ΤΗ ΣΤΗΡΙΞΗ ΤΩΝ ΠΡΟΣΠΑΘΕΙΩΝ ΠΡΟΛΗΨΗΣ ΚΑΙ ΚΑΤΑΠΟΛΕΜΗΣΗΣ ΤΗΣ ΠΑΡΑΝΟΜΗΣ ΔΙΑΚΙΝΗΣΗΣ SALW ΚΑΙ CA ΣΤΗ ΝΟΤΙΟΑΝΑΤΟΛΙΚΗ ΕΥΡΩΠΗ - HR(2021) 138
            1.   Ιστορικό
            
            Για περισσότερες από τρεις δεκαετίες, τα κράτη της Νοτιοανατολικής Ευρώπης αντιμετωπίζουν σημαντικούς κινδύνους και προκλήσεις που σχετίζονται με την αποσταθεροποιητική συσσώρευση και την ανεξέλεγκτη εξάπλωση παράνομων φορητών όπλων και ελαφρού οπλισμού (SALW) και συμβατικών πυρομαχικών (CA) διαμέσου των συνόρων τους και σε ολόκληρη την επικράτειά τους. Οι κίνδυνοι αυτοί έχουν ευρύτερες αρνητικές επιπτώσεις για την Ευρώπη συνολικά, αλλά και πέραν αυτής.
            Η Νοτιοανατολική Ευρώπη εξακολουθεί να αποτελεί περιοχή ανησυχίας και σημαντική πρόκληση για τη στρατηγική της ΕΕ κατά των παράνομων πυροβόλων όπλων, φορητών όπλων και ελαφρού οπλισμού (SALW) και των πυρομαχικών τους (η «στρατηγική της ΕΕ για τα SALW»). Η στρατηγική της ΕΕ για τα SALW ορίζει ότι «ενώ έχει σημειωθεί σημαντική πρόοδος τα τελευταία χρόνια, ειδικά στη Νοτιοανατολική Ευρώπη, η κλίμακα συσσώρευσης SALW και πυρομαχικών, οι ανεπαρκείς συνθήκες αποθήκευσης, η διαδεδομένη παράνομη κατοχή και τα κενά στην εφαρμογή εξακολουθούν να περιορίζουν την αποτελεσματικότητα των προσπαθειών ελέγχου των πυροβόλων όπλων/SALW σε περιοχές των Δυτικών Βαλκανίων.»
            Επομένως, όσον αφορά τα Δυτικά Βαλκάνια, η στρατηγική της ΕΕ για τα SALW καθορίζει ολοκληρωμένο σύνολο δράσεων όπως […] «τη μείωση των πλεονασματικών αποθεμάτων SALW και πυρομαχικών, τη μείωση της παράνομης κατοχής, την καταπολέμηση της εκτροπής και του λαθρεμπορίου όπλων, τη βελτίωση των ελέγχων στα σύνορα, την ενίσχυση της σήμανσης, της τήρησης αρχείων και του εντοπισμού SALW, και των ικανοτήτων διάθεσης, την αύξηση της ευαισθητοποίησης, καθώς και τη στήριξη ικανοτήτων επιβολής του νόμου, […] και διατηρεί τη στήριξη για τα εθνικά συστήματα ελέγχου και λαμβάνει υπόψη τις σχετικές περιφερειακές πρωτοβουλίες για την καταπολέμηση των παράνομων SALW και των πυρομαχικών τους, όπως τον περιφερειακό χάρτη πορείας για μια βιώσιμη λύση για την παράνομη κατοχή, κατάχρηση και διακίνηση SALW/πυροβόλων όπλων και των πυρομαχικών τους στα Δυτικά Βαλκάνια έως το 2024· μια πρωτοβουλία που υποστηρίχθηκε από τη Γαλλία και τη Γερμανία.»
            Η παρακαταθήκη των παλαιότερων συγκρούσεων στην περιοχή, οι αποτυχημένες προσπάθειες έγκαιρης και ορθής εφαρμογής της αποστράτευσης, του αφοπλισμού και της επανένταξης, καθώς και η πλημμελής εφαρμογή συγκεντρωτικών συστημάτων ελέγχου των SALW και των ΑΣΠ είναι έκδηλες στα εξής φαινόμενα:
            
                        •
                     
                     
                        στο παράνομο εμπόριο SALW και CA και στη διάδοσή τους εντός των συνόρων της Νοτιοανατολικής Ευρώπης και διαμέσου αυτών·
                     
                  
                        •
                     
                     
                        στην παράνομη εκτροπή SALW και CA·
                     
                  
                        •
                     
                     
                        στη χρήση παράνομων/λαθραίων SALW και CA σε τρομοκρατικές, εγκληματικές δραστηριότητες και βίαια εγκλήματα εντός της περιοχής και πέραν αυτής·
                     
                  
                        •
                     
                     
                        στην απώλεια και κλοπή SALW και CA από επίσημους αποθηκευτικούς χώρους, φανερούς και κρυφούς (και, ως εκ τούτου, στην παράνομη διάδοσή τους)·
                     
                  
                        •
                     
                     
                        στα χαμηλά επίπεδα λογοδοσίας και διαφάνειας όσον αφορά την πρόληψη, τη διαχείριση, την επιβολή και τον έλεγχο των SALW και των CA.
                     
                  Τα συμμετέχοντα κράτη του ΟΑΣΕ έχουν συμφωνήσει να συνεργαστούν για να αντιμετωπίσουν αυτά τα προβλήματα και να το πράξουν με ολοκληρωμένο τρόπο. Ειδικότερα, τα συμμετέχοντα κράτη του ΟΑΣΕ έχουν δεσμευτεί να καταπολεμήσουν την παράνομη διακίνηση και την ανεξέλεγκτη εξάπλωση των SALW και των CA σύμφωνα με τις διατάξεις των εγγράφων του ΟΑΣΕ για τα SALW (FSC.DOC/1/00/Rev.1) και για τα Αποθέματα CA (FSC.DOC/1/03/Rev.1).
            Για την αντιμετώπιση των εν λόγω προκλήσεων και προβληματισμών, τα κράτη της Νοτιοανατολικής Ευρώπης απηύθυναν, το 2019, επίσημα αιτήματα συνδρομής προς τον ΟΑΣΕ στον τομέα του ελέγχου των SALW και των CA (1). Τα αιτήματα εστάλησαν από το Υπουργείο Εσωτερικών της Αλβανίας, το Υπουργείο Ασφαλείας της Βοσνίας και Ερζεγοβίνης, το Υπουργείο Εσωτερικών της Δημοκρατίας της Βόρειας Μακεδονίας, το Υπουργείο Άμυνας του Μαυροβουνίου και το Υπουργείο Εσωτερικών της Σερβίας.
            2.   Γενικός στόχος
            
            Μείωση των κινδύνων από την παράνομη διακίνηση και την ανεξέλεγκτη εξάπλωση των SALW στην / προς /από την Νοτιοανατολική Ευρώπη, οι οποίες υπονομεύουν την προστασία και την ασφάλεια καθώς εμποδίζουν τη βιώσιμη οικοδόμηση της ειρήνης και την κοινωνικοοικονομική ανάπτυξη αλλά και συμβάλλουν στην κατάρρευση της δημόσιας τάξης, τροφοδοτούν την τρομοκρατία και την εγκληματική βία ή οδηγούν στην επανέναρξη συγκρούσεων.
            3.   Περιγραφή της δράσης
            
            Η δράση βασίζεται στις διαδικασίες συστηματικής εκτίμησης των αναγκών που εφαρμόστηκαν κατά την περίοδο 2019-2021. Οι διαδικασίες αυτές επαλήθευσαν τα αιτήματα συνδρομής και επιβεβαίωσαν τις ανάγκες για στήριξη από τον ΟΑΣΕ, ιδίως για την ενίσχυση των ικανοτήτων των εντεταλμένων αρχών όσον αφορά:
            
                        •
                     
                     
                        τη διαχείριση και ανταλλαγή πληροφοριών σχετικά με την πρόληψη και την καταπολέμηση της παράνομης διακίνησης SALW·
                     
                  
                        •
                     
                     
                        το σχετικό με τους αστυνομικούς σκύλους δυναμικό όσον αφορά τον εντοπισμό και την κατάσχεση παράνομων SALW και CA·
                     
                  
                        •
                     
                     
                        την ευαισθητοποίηση και προώθηση υπέρ της πρόληψης και της καταπολέμησης της παράνομης διακίνησης SALW και CA·
                     
                  
                        •
                     
                     
                        τα ρυθμιστικά και επιχειρησιακά πλαίσια που αφορούν την απενεργοποίηση των SALW·
                     
                  
                        •
                     
                     
                        τη διαχείριση και την ασφάλεια των αποθεμάτων SALW.
                     
                  Η δράση —το ολοκληρωμένο πρόγραμμα του ΟΑΣΕ για τη στήριξη των προσπαθειών πρόληψης και καταπολέμησης της παράνομης διακίνησης SALW και CA στη Νοτιοανατολική Ευρώπη— αποτελείται από επτά έργα του ΟΑΣΕ. Ανταποκρίνεται στις ανωτέρω απαιτήσεις με ολοκληρωμένο τρόπο, μεταξύ άλλων μέσω της ενίσχυσης της διασυνοριακής/περιφερειακής δυναμικής για την πρόληψη και την καταπολέμηση της παράνομης διακίνησης SALW και CA με τρόπο πιο αποδοτικό και πιο αποτελεσματικό και με μεγαλύτερο αντίκτυπο. Τα έργα καταρτίστηκαν με στενή συνεργασία των εντεταλμένων αρχών/οργάνων, του κέντρου πρόληψης συγκρούσεων του ΟΑΣΕ και των επιτόπιων επιχειρήσεων του ΟΑΣΕ στη Νοτιοανατολική Ευρώπη.
            Το ολοκληρωμένο πρόγραμμα του ΟΑΣΕ, μέσω των έργων του, στηρίζει τη στρατηγική της ΕΕ για τα SALW, ιδίως τη διεθνή συνεργασία και συνδρομή σχετικά με τα Δυτικά Βαλκάνια.
            Τα έργα αποσκοπούν επίσης στον μετριασμό και την πρόληψη των αρνητικών επιπτώσεων στη βιώσιμη ανάπτυξη από την παράνομη εμπορία των SALW και των πυρομαχικών τους, ενισχύοντας έτσι τους Στόχους Βιώσιμης Ανάπτυξης των Ηνωμένων Εθνών, όπως:
            
                        •
                     
                     
                        τον Στόχο 05. Επίτευξη της ισότητας των φύλων και χειραφέτηση όλων των γυναικών και των κοριτσιών (π.χ. τον επιμέρους στόχο 5.2)· και
                     
                  
                        •
                     
                     
                        τον Στόχο 16. Προώθηση ειρηνικών και χωρίς αποκλεισμούς κοινωνιών για τη βιώσιμη ανάπτυξη, παροχή πρόσβασης στη δικαιοσύνη για όλους και οικοδόμηση αποτελεσματικών, υπεύθυνων και συμπεριληπτικών θεσμών σε όλα τα επίπεδα (π.χ. τους επιμέρους στόχους 16.1, 16.4 και 16.α).
                     
                  Επιπλέον, οι προτάσεις έχουν εναρμονιστεί με τον «Χάρτη πορείας για μια βιώσιμη λύση στην παράνομη κατοχή, κατάχρηση και διακίνηση SALW και των πυρομαχικών τους στα Δυτικά Βαλκάνια έως το 2024» (2), και έχουν προκύψει κατόπιν συντονισμού με τους σχετικούς ενδιαφερόμενους φορείς που υποστηρίζουν τον χάρτη πορείας και παρακολουθούν την εφαρμογή του. Επίσης, οι προτάσεις είναι συμπληρωματικές προς τη στρατηγική της ΕΕ κατά των παράνομων πυροβόλων όπλων, των SALW και των πυρομαχικών τους (2018), ιδίως οι δράσεις στα Δυτικά Βαλκάνια, και, ως εκ τούτου, υποστηρίζει τις αρχές της Νοτιοανατολικής Ευρώπης όσον αφορά τη συμμόρφωση με τη στρατηγική αυτή.
            3.1.   Έργο 1: Συνδρομή προς τις εθνικές αρχές της Δημοκρατίας της Αλβανίας για τη μείωση του κινδύνου διάδοσης και κατάχρησης των SALW
            
            3.1.1.   Στόχος
            
            Στόχος του έργου είναι να μειωθεί ο κίνδυνος διάδοσης και κατάχρησης των SALW στη Δημοκρατία της Αλβανίας.
            3.1.2.   Περιγραφή
            
            Οι επιπτώσεις της ανεξέλεγκτης διάδοσης και κατοχής SALW, πυρομαχικών και εκρηκτικών εξακολουθούν να αποτελούν μείζονα απειλή για τη δημόσια ασφάλεια και για την κοινωνική και οικονομική ανάπτυξη στην Αλβανία. Τα ανεπαρκώς ελεγχόμενα και παράνομα SALW στηρίζουν τα εγκληματικά στοιχεία και το οργανωμένο έγκλημα, καθιστώντας δυνατή την ανάπτυξη φαινομένων βίας και την ανασφάλεια. Όλα αυτά τα στοιχεία δρουν κατά τρόπο επιζήμιο για την ασφάλεια και στα μέτρα οικοδόμησης εμπιστοσύνης στη χώρα και στην περιοχή. Η Αλβανία ζήτησε βοήθεια τον Οκτώβριο του 2019 στο φόρουμ συνεργασίας για την ασφάλεια που διοργάνωσε ο ΟΑΣΕ.
            Ο ΟΑΣΕ επιβεβαίωσε τις ελλείψεις δυναμικού όσον αφορά:
            
                        α)
                     
                     
                        το νομοθετικό και ρυθμιστικό πλαίσιο για την απενεργοποίηση των πυροβόλων όπλων και τη δέουσα εφαρμογή του με βελτιώσεις σε στοιχεία που αφορούν τις υποδομές, τον εξοπλισμό και την κατάρτιση·
                     
                  
                        β)
                     
                     
                        τις υπηρεσίες αστυνομικών σκύλων της αλβανικής αστυνομίας για τον εντοπισμό και την ανίχνευση SALW, πυρομαχικών και εκρηκτικών·
                     
                  
                        γ)
                     
                     
                        την ευαισθητοποίηση του κοινού σχετικά με τους κινδύνους της κατάχρησης και της διάδοσης των SALW.
                     
                  Η χρηματοδότηση του Συμβουλίου της ΕΕ θα χρησιμοποιηθεί για την αντιμετώπιση των ελλείψεων δυναμικού στα σημεία α) έως γ).
            Πέραν από το όφελος για τον πληθυσμό της Αλβανίας, από το έργο μπορούν να επωφεληθούν πολλές εθνικές αρχές με εντολή στον τομέα του ελέγχου των SALW, ιδίως η εθνική επιτροπή SALW, το Υπουργείο Εσωτερικών της Δημοκρατίας της Αλβανίας και η αλβανική αστυνομία.
            3.1.3.   Αναμενόμενα αποτελέσματα
            
            Αποτέλεσμα 1: Ενισχύεται το νομοθετικό πλαίσιο της Δημοκρατίας της Αλβανίας σε θέματα SALW και απενεργοποίησης.
            Δείκτες:
            
                        —
                     
                     
                        Ύπαρξη ρυθμιστικού πλαισίου για τον έλεγχο των SALW σύμφωνα με τα διεθνή πρότυπα
                     
                  
                        —
                     
                     
                        Ύπαρξη εγκαταστάσεων και πρακτικών για την απενεργοποίηση των SALW που λειτουργούν σύμφωνα με τις δεσμεύσεις του ΟΑΣΕ και τα διεθνή πρότυπα
                     
                  
                        —
                     
                     
                        Αριθμός προγραμμάτων κατάρτισης και αριθμός ατόμων που εκπαιδεύτηκαν για την απενεργοποίηση ή την επίβλεψη της διαδικασίας απενεργοποίησης
                     
                  Αποτέλεσμα 2: Ενισχύεται το δυναμικό της αλβανικής αστυνομίας όσον αφορά τον εντοπισμό όπλων και την ανίχνευση εκρηκτικών.
            Δείκτες:
            
                        —
                     
                     
                        Ύπαρξη ρυθμιστικού πλαισίου για την προαγωγή των ικανοτήτων όσον αφορά τους αστυνομικούς σκύλους, σύμφωνα με τα διεθνή πρότυπα
                     
                  
                        —
                     
                     
                        Ύπαρξη εγκαταστάσεων και υποδομών αστυνομικών σκύλων σύμφωνα με τα διεθνή πρότυπα και τις συστάσεις του ΟΑΣΕ
                     
                  
                        —
                     
                     
                        Αριθμός προγραμμάτων εκπαίδευσης και αριθμός ατόμων που εκπαιδεύτηκαν
                     
                  Αποτέλεσμα 3: Αυξάνεται η ευαισθητοποίηση του κοινού σχετικά με τους κινδύνους και τα SALW, καθώς και με θέματα ελέγχου των SALW.
            Δείκτες:
            
                        —
                     
                     
                        Αριθμός εγγράφων καθοδήγησης ή κανονισμών σχετικά με την ευαισθητοποίηση του κοινού και την προβολή (δηλ. στρατηγική επικοινωνίας για τα SALW)
                     
                  
                        —
                     
                     
                        Αριθμός ενημερωμένων εκστρατειών ευαισθητοποίησης του κοινού και προβολής σχετικά με τη σημασία του ελέγχου των SALW, των πυρομαχικών και των εκρηκτικών και σχετικά με τους κινδύνους που συνδέονται με την παράνομη κατοχή και την κατάχρησή τους σύμφωνα με την εγκριθείσα στρατηγική επικοινωνίας για τα SALW
                     
                  
                        —
                     
                     
                        Ποσοστό του κοινού-στόχου (ανά φύλο) που έχει ενημερωθεί για τους κινδύνους από την κατάχρηση των SALW
                     
                  3.1.4.   Δραστηριότητες
            
            3.1.4.1   Δραστηριότητα σχετικά με την ενίσχυση του νομοθετικού πλαισίου της Δημοκρατίας της Αλβανίας σε θέματα SALW και απενεργοποίησης.
            Η δραστηριότητα αυτή θα περιλαμβάνει:
            
                        —
                     
                     
                        την υποστήριξη της ανάπτυξης κανονισμού για την απενεργοποίηση και σχεδίου δράσης για την εφαρμογή του
                     
                  
                        —
                     
                     
                        την υποστήριξη της δημιουργίας μηχανισμών για τη δέουσα εφαρμογή και εποπτεία της απενεργοποίησης των SALW
                     
                  
                        —
                     
                     
                        την υποστήριξη της εκπόνησης εγχειριδίου κατάρτισης για την απενεργοποίηση των SALW και την παροχή κατάρτισης σε εθνικό και διεθνές επίπεδο για τους τοπικούς επαγγελματίες
                     
                  3.1.4.2   Δραστηριότητα που σχετίζεται με την ενίσχυση του δυναμικού της αλβανικής αστυνομίας όσον αφορά τον εντοπισμό και την ανίχνευση παράνομων όπλων και εκρηκτικών.
            Η δραστηριότητα αυτή θα περιλαμβάνει:
            
                        —
                     
                     
                        την ανάπτυξη βασικών οδηγιών επιχειρήσεων για τη χρήση του σχετικού με τους αστυνομικούς σκύλους δυναμικού όσον αφορά τον εντοπισμό SALW, καθώς και του γενικού σχεδίου αστυνομικών σκύλων για τον εκσυγχρονισμό αυτής της ικανότητας
                     
                  
                        —
                     
                     
                        πρόγραμμα εκπαίδευσης σχετικά με την εφαρμογή των βασικών οδηγιών επιχειρήσεων για τη χρήση του σχετικού με τους αστυνομικούς σκύλους δυναμικού όσον αφορά τον εντοπισμό SALW
                     
                  
                        —
                     
                     
                        την παροχή εξοπλισμού και τις αναβαθμίσεις υποδομών της μονάδας αστυνομικών σκύλων
                     
                  
                        —
                     
                     
                        την υλοποίηση αναβαθμίσεων υποδομών για τους χώρους διαμονής σκύλων, τις εγκαταστάσεις γραφείων και την ακτίνα δράσης των αστυνομικών σκύλων, καθώς και προμήθεια και παράδοση εξοπλισμού για μονάδες αστυνομικών σκύλων με σκοπό την αύξηση του δυναμικού σχετικά με τον εντοπισμό και την ανίχνευση
                     
                  
                        —
                     
                     
                        την παροχή πλατφόρμας για την προώθηση της χρήσης του σχετικού με τους αστυνομικούς σκύλους δυναμικού μέσω της διοργάνωσης διαγωνισμών σε εθνικό και περιφερειακό επίπεδο
                     
                  3.1.4.3   Δραστηριότητα σχετικά με την αύξηση της ευαισθητοποίησης του κοινού όσον αφορά τους κινδύνους των SALW και θέματα που αφορούν τον έλεγχο των SALW
            Η δραστηριότητα αυτή θα περιλαμβάνει:
            
                        —
                     
                     
                        την υποστήριξη του σχεδιασμού μιας συντονισμένης στρατηγικής ευαισθητοποίησης και επικοινωνίας
                     
                  
                        —
                     
                     
                        την υποστήριξη της εφαρμογής της στρατηγικής ευαισθητοποίησης και επικοινωνίας
                     
                  3.2.   Έργο 2: Αντιμετώπιση των κινδύνων για την ασφάλεια και την προστασία από την παράνομη κατοχή, κατάχρηση και διακίνηση των SALW και των πυρομαχικών τους στη Βοσνία και Ερζεγοβίνη
            
            3.2.1.   Στόχος
            
            Στόχος του έργου είναι να υποστηριχθεί η Βοσνία και Ερζεγοβίνη στην προσπάθεια μετριασμού των κινδύνων για την ασφάλεια και την προστασία που σχετίζονται με την παράνομη κατοχή, κατάχρηση και διακίνηση των SALW και των πυρομαχικών τους.
            3.2.2.   Περιγραφή
            
            Το έργο καλύπτει τις ανάγκες υψηλής προτεραιότητας που προσδιορίζονται στο αίτημα συνδρομής του Υπουργείου Ασφαλείας (2019) και αποσκοπεί στην υποστήριξη της Βοσνίας και Ερζεγοβίνης στην προσπάθεια μετριασμού των κινδύνων για την ασφάλεια και την προστασία οι οποίοι σχετίζονται με την παράνομη κατοχή, κατάχρηση και διακίνηση SALW, πυρομαχικών και εκρηκτικών — συμβάλλοντας έτσι στην ασφάλεια και σταθερότητα στη χώρα και στην ευρύτερη περιοχή.
            Ο ΟΑΣΕ επιβεβαίωσε τις ελλείψεις δυναμικού όσον αφορά:
            
                        α)
                     
                     
                        τις υποδομές αποθήκευσης SALW και πυρομαχικών των υπηρεσιών επιβολής του νόμου, συμπεριλαμβανομένων των διαδικασιών και πρακτικών για την υλική ασφάλεια και τη διαχείριση αποθεμάτων·
                     
                  
                        β)
                     
                     
                        τη θεσμική ευαισθητοποίηση και προβολή σχετικά με τον έλεγχο των SALW προς υποστήριξη του συντονιστικού συμβουλίου για τον έλεγχο των SALW, συμπεριλαμβανομένης της μεθοδολογικής προσέγγισης και της εργαλειοθήκης για την παρακολούθηση και την αξιολόγηση·
                     
                  
                        γ)
                     
                     
                        τις σχετικές με τους αστυνομικούς σκύλους ικανότητες των υπηρεσιών επιβολής του νόμου στον εντοπισμό και την ανίχνευση SALW, πυρομαχικών και εκρηκτικών, συμπεριλαμβανομένων του προγραμματισμού τους, των νομοθετικών και επιχειρησιακών πλαισίων τους, του εξοπλισμού και των υποδομών τους, καθώς και στοιχείων που αφορούν την κατάρτιση·
                     
                  
                        δ)
                     
                     
                        την προσβασιμότητα στα δεδομένα που σχετίζονται με τα SALW και τη συγκρισιμότητά τους, δεδομένα που είναι απαραίτητα για αποτελεσματική χάραξη πολιτικής και αποτελεσματική επιχειρησιακή αντίδραση·
                     
                  
                        ε)
                     
                     
                        την απενεργοποίηση των SALW, συμπεριλαμβανομένων των νομοθετικών και ρυθμιστικών πλαισίων και στοιχείων σχετικών με την κατάρτιση, τον εξοπλισμό και τις υποδομές.
                     
                  Η χρηματοδότηση του Συμβουλίου της ΕΕ θα χρησιμοποιηθεί για την αντιμετώπιση των ελλείψεων δυναμικού στα σημεία γ) και δ).
            Πέραν από το όφελος για τον πληθυσμό της Βοσνίας και Ερζεγοβίνης, από το έργο μπορούν να επωφεληθούν πολλές εθνικές αρχές με εντολή στον τομέα του ελέγχου των SALW, και συγκεκριμένα οι υπηρεσίες επιβολής του νόμου, συμπεριλαμβανομένων των υπουργείων Εσωτερικών / αστυνομικών υπηρεσιών των οντοτήτων και των καντονιών, του συντονιστικού συμβουλίου για τον έλεγχο των SALW, του Υπουργείου Ασφαλείας της Βοσνίας και Ερζεγοβίνης, καθώς και των εισαγγελιών, των δικαστηρίων και των σωφρονιστικών υπηρεσιών.
            3.2.3.   Αναμενόμενα αποτελέσματα
            
            Αποτέλεσμα 1: Ενισχύονται οι σχετικές με τους αστυνομικούς σκύλους ικανότητες των αρχών επιβολής του νόμου στον εντοπισμό και την ανίχνευση SALW, πυρομαχικών και εκρηκτικών.
            Δείκτες:
            
                        —
                     
                     
                        Ρυθμός υλοποίησης του γενικού σχεδίου που έχει καταρτιστεί για την ανάπτυξη του αναγκαίου νομοθετικού πλαισίου, πλαισίου υποδομών και επιχειρησιακού πλαισίου για τις μονάδες αστυνομικών σκύλων
                     
                  
                        —
                     
                     
                        Ποσοστό εκπαιδευομένων που επιδεικνύουν τις δεξιότητες που απαιτούνται για την αποτελεσματική εφαρμογή των βασικών οδηγιών επιχειρήσεων
                     
                  
                        —
                     
                     
                        Αριθμός μονάδων/εγκαταστάσεων εκπαίδευσης και διαμονής αστυνομικών σκύλων που έχουν αναβαθμιστεί σύμφωνα με την αξιολόγηση αναγκών του ΟΑΣΕ
                     
                  Αποτέλεσμα 2: Αναπτύσσεται ενοποιημένη διυπηρεσιακή βάση δεδομένων και σύστημα παρακολούθησης για υποθέσεις SALW και πυρομαχικών.
            Δείκτες:
            
                        —
                     
                     
                        Βαθμός διαλειτουργικότητας/συμβατότητας των μεθοδολογιών συλλογής δεδομένων
                     
                  
                        —
                     
                     
                        Ύπαρξη λειτουργικού διυπηρεσιακού συστήματος ΤΠ που επιτρέπει την ολοκληρωμένη συλλογή και ανάλυση δεδομένων από υποθέσεις σχετικές με SALW και πυρομαχικά
                     
                  3.2.4.   Δραστηριότητες
            
            3.2.4.1.   Δραστηριότητα που σχετίζεται με την ενίσχυση των σχετικών με τους αστυνομικούς σκύλους ικανοτήτων των αρχών επιβολής του νόμου στον εντοπισμό και την ανίχνευση SALW, πυρομαχικών και εκρηκτικών.
            Η δραστηριότητα αυτή θα περιλαμβάνει:
            
                        —
                     
                     
                        την υποστήριξη της οργάνωσης ομάδων εργασίας και συναντήσεων συντονισμού για την κατάρτιση γενικού σχεδίου ανάπτυξης του σχετικού με τους αστυνομικούς σκύλους δυναμικού
                     
                  
                        —
                     
                     
                        την υποστήριξη της κατάρτισης των απαιτούμενων νομοθετικών και επιχειρησιακών πλαισίων για τη χρήση του σχετικού με τους αστυνομικούς σκύλους δυναμικού όσον αφορά τον εντοπισμό SALW
                     
                  
                        —
                     
                     
                        την αναβάθμιση της σχετικής με τους αστυνομικούς σκύλους υποδομής και τη διάθεση του απαιτούμενου εξοπλισμού
                     
                  
                        —
                     
                     
                        την οργάνωση προγράμματος κατάρτισης σχετικά με την εφαρμογή των βασικών οδηγιών επιχειρήσεων στη χρήση του σχετικού με τους αστυνομικούς σκύλους δυναμικού όσον αφορά τον εντοπισμό SALW
                     
                  
                        —
                     
                     
                        τη δημιουργία πλατφόρμας για την προώθηση της χρήσης του σχετικού με τους αστυνομικούς σκύλους δυναμικού μέσω της διοργάνωσης διαγωνισμών σε εθνικό και περιφερειακό επίπεδο
                     
                  3.2.4.2.   Δραστηριότητα σχετική με την ανάπτυξη ενοποιημένης διυπηρεσιακής βάσης δεδομένων και συστήματος παρακολούθησης για υποθέσεις SALW και πυρομαχικών.
            Η δραστηριότητα αυτή θα περιλαμβάνει:
            
                        —
                     
                     
                        την υποστήριξη της αξιολόγησης των σχετικών νομικών και στατιστικών μεθόδων που χρησιμοποιούν οι αρχές επιβολής του νόμου και απονομής της δικαιοσύνης ώστε να δημιουργήσουν ενοποιημένο διυπηρεσιακό ιστορικό επιδόσεων αναφορικά με τα SALW και τα πυρομαχικά
                     
                  
                        —
                     
                     
                        την υποστήριξη της δημιουργίας συστήματος καταγραφής επιδόσεων όσον αφορά τα SALW στη Βοσνία και Ερζεγοβίνη
                     
                  
                        —
                     
                     
                        την οργάνωση κατάρτισης για χρήστες του συστήματος καταγραφής επιδόσεων όσον αφορά τα SALW, χρηστών που προέρχονται από τις δικαστικές αρχές και από τις αρχές επιβολής του νόμου
                     
                  3.3.   Έργο 3: Στήριξη της ενίσχυσης του σχετικού με τους αστυνομικούς σκύλους δυναμικού της αστυνομίας του Κοσόβου (*)
               όσον αφορά τον εντοπισμό και την κατάσχεση SALW, πυρομαχικών και εκρηκτικών
            
            3.3.1.   Στόχος
            
            Στόχος του έργου είναι να υποστηριχθεί η ενίσχυση της υφιστάμενης ικανότητας της αστυνομίας του Κοσόβου όσον αφορά τους αστυνομικούς σκύλους και η άμεση συμβολή της στην πρόληψη, την πάταξη και τη διερεύνηση της κατάχρησης και της διακίνησης SALW, πυρομαχικών και εκρηκτικών στα Δυτικά Βαλκάνια.
            3.3.2.   Περιγραφή
            
            Το έργο καταρτίστηκε στο πλαίσιο του συνοδευτικού σχεδίου δράσης της στρατηγικής του Κοσόβου για τον έλεγχο των SALW. Στοχεύει να υποστηρίξει την ενίσχυση της υφιστάμενης ικανότητας της αστυνομίας του Κοσόβου όσον αφορά τους αστυνομικούς σκύλους και την άμεση συμβολή της στην πρόληψη, την πάταξη και τη διερεύνηση της κατάχρησης και της διακίνησης SALW, πυρομαχικών και εκρηκτικών στα Δυτικά Βαλκάνια.
            Το έργο θα έχει ως στόχο να αντιμετωπίσει διαπιστωμένες ελλείψεις δυναμικού όσον αφορά τις σχετικές με τους αστυνομικούς σκύλους υπηρεσίες για την πρόληψη, την καταστολή και τη διερεύνηση της κατάχρησης και διακίνησης SALW, συμπεριλαμβανομένου του ρυθμιστικού πλαισίου, της επιχειρησιακής χρήσης των ομάδων αστυνομικών σκύλων, της έλλειψης ανθρώπινων πόρων, υποδομών και μεταφορικών πόρων.
            Πέραν από το όφελος για τον πληθυσμό του Κοσόβου, από το έργο μπορεί να επωφεληθεί η αστυνομία του Κοσόβου.
            3.3.3.   Αναμενόμενο αποτέλεσμα
            
            Αποτέλεσμα 1: Ενίσχυση του ρυθμιστικού πλαισίου και του πλαισίου εκπαίδευσης, καθώς και της υποδομής και του εξοπλισμού της μονάδας αστυνομικών σκύλων με στόχο την αποδοτικότερη και αποτελεσματικότερη πρόληψη, καταστολή και διερεύνηση της κατάχρησης και της διακίνησης SALW, πυρομαχικών και εκρηκτικών
            Δείκτες:
            
                        —
                     
                     
                        Ύπαρξη ρυθμιστικού πλαισίου και πλαισίου εκπαίδευσης της μονάδας αστυνομικών σκύλων
                     
                  
                        —
                     
                     
                        Ύπαρξη αναβαθμισμένης υποδομής και εξοπλισμού της μονάδας αστυνομικών σκύλων
                     
                  3.3.4.   Δραστηριότητες
            
            3.3.4.1.   Δραστηριότητα που σχετίζεται με την ενίσχυση του ρυθμιστικού πλαισίου και του πλαισίου εκπαίδευσης, καθώς και της υποδομής και του εξοπλισμού της μονάδας αστυνομικών σκύλων με στόχο την αποδοτικότερη και αποτελεσματικότερη πρόληψη, καταστολή και διερεύνηση της κατάχρησης και της διακίνησης SALW, πυρομαχικών και εκρηκτικών.
            Η δραστηριότητα αυτή θα περιλαμβάνει:
            
                        —
                     
                     
                        τη σύσταση και τις δραστηριότητες της ομάδας εργασίας για τη βελτίωση της σχετικής με τους αστυνομικούς σκύλους ικανότητας
                     
                  
                        —
                     
                     
                        την πραγματοποίηση επισκέψεων μελέτης με ομολόγους που διαθέτουν προηγμένο σύστημα για τη χρήση σκύλων εντοπισμού και ανίχνευσης SALW, πυρομαχικών και εκρηκτικών
                     
                  
                        —
                     
                     
                        την παροχή στήριξης προς το τμήμα του δικαιούχου που είναι αρμόδιο για την εκπαίδευση όσον αφορά την κατάρτιση του σχεδίου εκπαίδευσης· επίσης, την ανάπτυξη μεθοδολογίας εκπαίδευσης που θα ενταχθεί πλήρως στις τυποποιημένες διαδικασίες λειτουργίας για την εκπαίδευση και τις επιχειρήσεις αστυνομικών σκύλων και τη δημιουργία κύκλου εμπειρογνωμόνων εκπαίδευσης
                     
                  
                        —
                     
                     
                        τη στήριξη της παροχής της απαραίτητης υποδομής και του απαραίτητου εξοπλισμού για την εκπαίδευση και την τακτική και επιχειρησιακή απόδοση της μονάδας αστυνομικών σκύλων
                     
                  
                        —
                     
                     
                        την παροχή εξειδικευμένης και προηγμένης εκπαίδευσης για τους χειριστές σκύλων
                     
                  3.4.   Έργο 4: Παροχή συνδρομής προς τις εθνικές αρχές της Δημοκρατίας της Βόρειας Μακεδονίας για τη μείωση του κινδύνου διάδοσης όπλων και κατάχρησης SALW
            
            3.4.1.   Στόχος
            
            Στόχος του έργου είναι να μειωθεί ο κίνδυνος της διάδοσης όπλων και της κατάχρησης SALW στη Δημοκρατία της Βόρειας Μακεδονίας, μέσω της ενίσχυσης του δυναμικού σχετικά με την πρόληψη, τον εντοπισμό, την ανάλυση και τη διερεύνηση που διαθέτει το Υπουργείο Εσωτερικών και άλλοι κυβερνητικοί οργανισμοί.
            3.4.2.   Περιγραφή
            
            Το έργο αναπτύχθηκε ως ανταπόκριση στο αίτημα συνδρομής της κυβέρνησης της Δημοκρατίας της Βόρειας Μακεδονίας (2019) για την ενίσχυση του δυναμικού της εθνικής επιτροπής για τα SALW και την οικοδόμηση των ικανοτήτων της μονάδας αστυνομικών σκύλων της αστυνομίας όσον αφορά τον εντοπισμό όπλων και την ανίχνευση εκρηκτικών.
            Ο ΟΑΣΕ επιβεβαίωσε τις ελλείψεις δυναμικού όσον αφορά:
            
                        α)
                     
                     
                        το σχετικό με τους αστυνομικούς σκύλους επιχειρησιακό δυναμικό του Υπουργείου Εσωτερικών όσον αφορά τον εντοπισμό της παράνομης διάδοσης SALW·
                     
                  
                        β)
                     
                     
                        τον μηχανισμό ενδοεπιχειρησιακής, διυπηρεσιακής και διασυνοριακής συνεργασίας και συντονισμού για την πρόληψη και την καταπολέμηση της παράνομης διακίνησης SALW·
                     
                  
                        γ)
                     
                     
                        την ανάλυση των ζητημάτων ελέγχου των SALW σε στρατηγικό και επιχειρησιακό επίπεδο·
                     
                  
                        δ)
                     
                     
                        τη συντονισμένη προβολή και ευαισθητοποίηση του κοινού σχετικά με τους κινδύνους που συνδέονται με την κατάχρηση των SALW στη Δημοκρατία της Βόρειας Μακεδονίας, συμπεριλαμβανομένων των προσπαθειών που καταβάλλονται από την εθνική επιτροπή SALW.
                     
                  Η χρηματοδότηση του Συμβουλίου της ΕΕ θα χρησιμοποιηθεί για την αντιμετώπιση των ελλείψεων δυναμικού στα σημεία α), β) και γ).
            Πέραν από το όφελος για τον πληθυσμό της Δημοκρατίας της Βόρειας Μακεδονίας, από το έργο μπορούν να επωφεληθούν πολλές εθνικές αρχές με εντολή στον τομέα του ελέγχου των SALW, ιδίως η εθνική επιτροπή για τα SALW (3), το Υπουργείο Εσωτερικών και η αστυνομία.
            3.4.3.   Αναμενόμενο αποτέλεσμα
            
            Αποτέλεσμα 1: Ενισχύονται οι ρυθμιστικές, επιχειρησιακές και διυπηρεσιακές ικανότητες συνεργασίας του Υπουργείου Εσωτερικών και της επιτροπής για τα SALW της Δημοκρατίας της Βόρειας Μακεδονίας όσον αφορά την καταπολέμηση/αντιμετώπιση της διάδοσης των SALW.
            Δείκτες:
            
                        —
                     
                     
                        Ύπαρξη ρυθμιστικού πλαισίου για τους αστυνομικούς σκύλους
                     
                  
                        —
                     
                     
                        Αριθμός υφιστάμενων περιφερειακών υπηρεσιών αστυνομικών σκύλων και περιφερειακών υπηρεσιών αστυνομικών σκύλων με λειτουργικό δυναμικό
                     
                  
                        —
                     
                     
                        Ανταλλαγή πληροφοριών σε πραγματικό χρόνο εντός της αστυνομίας και με τα κέντρα αστυνομικής και τελωνειακής συνεργασίας (PCCC) των χωρών της Νοτιοανατολικής Ευρώπης
                     
                  
                        —
                     
                     
                        Ποσοστό του κοινού-στόχου (ανά φύλο) που έχει ενημερωθεί για τους κινδύνους της κατάχρησης των SALW
                     
                  
                        —
                     
                     
                        Αριθμός γυναικών και ανδρών που ενημερώθηκαν μέσω των εκδηλώσεων ευαισθητοποίησης
                     
                  3.4.4.   Δραστηριότητες
            
            3.4.4.1.   Στήριξη για την αύξηση του δυναμικού του Υπουργείου Εσωτερικών όσον αφορά τον εντοπισμό παράνομων SALW μέσω της αποτελεσματικής ανάπτυξης και χρήσης των μέσων των υπηρεσιών αστυνομικών σκύλων
            Η δραστηριότητα αυτή θα περιλαμβάνει:
            
                        —
                     
                     
                        τη συνδρομή όσον αφορά τον εξοπλισμό και την αναβάθμιση υποδομών των υπηρεσιακών μονάδων αστυνομικών σκύλων σε κεντρικό και περιφερειακό επίπεδο, συμπεριλαμβανομένων των αναβαθμισμένων υποδομών αποθήκευσης και ΤΠ όσον αφορά τα SALW σε έως και πέντε (5) τοποθεσίες (οπλοστάσια), που συστεγάζονται με μονάδες αστυνομικών σκύλων του Υπουργείου Εσωτερικών της Δημοκρατίας της Βόρειας Μακεδονίας
                     
                  
                        —
                     
                     
                        την ανάπτυξη βασικών οδηγιών επιχειρήσεων και την επικαιροποίηση των κανονισμών για τη χρήση του σχετικού με τους αστυνομικούς σκύλους δυναμικού στον εντοπισμό SALW
                     
                  
                        —
                     
                     
                        πρόγραμμα εκπαίδευσης σχετικά με την εφαρμογή των βασικών οδηγιών επιχειρήσεων για τη χρήση του σχετικού με τους αστυνομικούς σκύλους δυναμικού όσον αφορά τον εντοπισμό SALW
                     
                  
                        —
                     
                     
                        την παροχή πλατφόρμας για την προώθηση της χρήσης του σχετικού με τους αστυνομικούς σκύλους δυναμικού μέσω της διοργάνωσης διαγωνισμών σε εθνικό και περιφερειακό επίπεδο
                     
                  3.4.4.2.   Στήριξη της πιλοτικής εφαρμογής του συστήματος ανταλλαγής πληροφοριών σε πραγματικό χρόνο για την καταπολέμηση της παράνομης διακίνησης SALW
            Η δραστηριότητα αυτή θα περιλαμβάνει:
            
                        —
                     
                     
                        τη συνδρομή όσον αφορά τον εξοπλισμό, την υλική υποδομή και τις αναβαθμίσεις ΤΠΕ των συστημάτων ανταλλαγής πληροφοριών σε πέντε (5) επιλεγμένα κέντρα αστυνομικής και τελωνειακής συνεργασίας (PCCC)
                     
                  
                        —
                     
                     
                        την ανάπτυξη βασικών οδηγιών επιχειρήσεων για την ανταλλαγή πληροφοριών σε πραγματικό χρόνο σχετικά με συμβάντα SALW
                     
                  
                        —
                     
                     
                        πρόγραμμα κατάρτισης σχετικά με την εφαρμογή των βασικών οδηγιών επιχειρήσεων για την ανταλλαγή πληροφοριών σε πραγματικό χρόνο σχετικά με συμβάντα SALW
                     
                  
                        —
                     
                     
                        πρόγραμμα ανταλλαγής προσωπικού (πρακτική άσκηση)
                     
                  
                        —
                     
                     
                        τη διοργάνωση διάσκεψης των κέντρων αστυνομικής και τελωνειακής συνεργασίας
                     
                  3.4.4.3.   Στήριξη της προώθησης των επιχειρησιακών ικανοτήτων και των ικανοτήτων ανάλυσης της εθνικής επιτροπής για τα SALW όσον αφορά την καταπολέμηση της παράνομης διακίνησης SALW
            Η δραστηριότητα αυτή θα περιλαμβάνει:
            
                        —
                     
                     
                        τη διοργάνωση διυπηρεσιακού εργαστηρίου συνεργασίας σχετικά με το καθεστώς ελέγχου των SALW
                     
                  
                        —
                     
                     
                        τη σύνταξη εγχειριδίου προσανατολισμού για τα μέλη της επιτροπής
                     
                  
                        —
                     
                     
                        την ανάλυση της κατάστασης όσον αφορά τον έλεγχο των SALW, συμπεριλαμβανομένης της κατάρτισης τυποποιημένων διαδικασιών λειτουργίας για τη συλλογή δεδομένων, την ιχνηλάτηση πληροφοριών και την υποβολή εκθέσεων, καθώς και την ανάπτυξη συστήματος διαχείρισης υποθέσεων για τη διευκόλυνση της ανάλυσης σχετικά με τα SALW
                     
                  3.5.   Έργο 5: Μετριασμός των κινδύνων για την ασφάλεια και την προστασία που συνδέονται με τα SALW/ΑΣΠ στο Μαυροβούνιο
            
            3.5.1.   Στόχος
            
            Στόχος του έργου είναι να μειωθεί ο κίνδυνος μη προγραμματισμένων εκρήξεων σε εγκαταστάσεις αποθήκευσης πυρομαχικών και της εκτροπής SALW/ΑΣΠ από τους αποθηκευτικούς χώρους του Υπουργείου Άμυνας του Μαυροβουνίου.
            3.5.2.   Περιγραφή
            
            Το Μαυροβούνιο αντιμετωπίζει κινδύνους μη προγραμματισμένων εκρήξεων σε εγκαταστάσεις αποθήκευσης πυρομαχικών, παράνομης διακίνησης και ανεξέλεγκτης εξάπλωσης SALW/ΑΣΠ. Αυτό βεβαιώνουν διάφορες επισκέψεις εμπειρογνωμόνων του ΟΑΣΕ τα τελευταία χρόνια. Το Υπουργείο Άμυνας του Μαυροβουνίου έχει ασχοληθεί με τα ζητήματα αυτά στο συγκεντρωτικό έγγραφό του, όπου παρουσιάζεται η επιθυμητή τελική κατάσταση. Η επιθυμητή τελική κατάσταση ορίζεται ως εξής: Η διάθεση των πλεονασμάτων όπλων και η εξουδετέρωση των πλεονασμάτων εκρηκτικών πυρομαχικών με κανόνες διαφάνειας και η ανάπτυξη βιώσιμου συστήματος διαχείρισης του κύκλου ζωής των όπλων, των εκρηκτικών και των πολεμικών υλικών στο πλαίσιο του Υπουργείου Άμυνας του Μαυροβουνίου. Το 2019, στο φόρουμ συνεργασίας του ΟΑΣΕ για την ασφάλεια (FSC), το Μαυροβούνιο ζήτησε βοήθεια.
            Ο ΟΑΣΕ επιβεβαίωσε τις ελλείψεις δυναμικού όσον αφορά:
            
                        α)
                     
                     
                        τη διασφάλιση μιας προσέγγισης της διαχείρισης του κύκλου ζωής για τα SALW και τα συμβατικά πυρομαχικά, συμπεριλαμβανομένων της συνεχούς εκπαίδευσης και μεταφοράς γνώσης, του πλαισίου παρακολούθησης πυρομαχικών και του διυπηρεσιακού συντονισμού και συνεργασίας·
                     
                  
                        β)
                     
                     
                        την ασφαλή μεταφορά συμβατικών πυρομαχικών σύμφωνα με τα διεθνή πρότυπα.
                     
                  Η χρηματοδότηση του Συμβουλίου της ΕΕ θα χρησιμοποιηθεί για την αντιμετώπιση των ελλείψεων δυναμικού στα σημεία α) και β).
            Πέραν από το όφελος για τον πληθυσμό του Μαυροβουνίου, από το έργο μπορούν να επωφεληθούν το Υπουργείο Άμυνας και οι ένοπλες δυνάμεις του Μαυροβουνίου.
            3.5.3.   Αναμενόμενα αποτελέσματα
            
            Αποτέλεσμα 1: Ενισχύεται το στρατηγικό δυναμικό και το δυναμικό εκπαίδευσης και συντονισμού του Υπουργείου Άμυνας και άλλων υπεύθυνων και ισότιμων κυβερνητικών φορέων στον τομέα της διαχείρισης SALW/ΑΣΠ
            Δείκτες:
            
                        —
                     
                     
                        Αριθμός μελών του προσωπικού του Υπουργείου Άμυνας στα σχετικά ιδρύματα εκπαίδευσης/κατάρτισης και στις σχετικές επιχειρησιακές μονάδες με προηγμένο δυναμικό υποστήριξης της διαχείρισης και του χειρισμού SALW/ΑΣΠ·
                     
                  
                        —
                     
                     
                        Αριθμός δραστηριοτήτων SALW/ΑΣΠ που συντονίζονται από το Μαυροβούνιο μέσω εντεταλμένων φορέων·
                     
                  
                        —
                     
                     
                        Ύπαρξη προσωρινού φορέα ελέγχου
                     
                  Αποτέλεσμα 2: Αυξάνονται οι ικανότητες μεταφοράς SALW/ΑΣΠ με ασφαλή και προστατευμένο τρόπο σύμφωνα με την Ευρωπαϊκή Συμφωνία για τις διεθνείς οδικές μεταφορές επικινδύνων εμπορευμάτων (ADR).
            Δείκτες:
            
                        —
                     
                     
                        Αριθμός μελών του προσωπικού των δικαιούχων του έργου με αυξημένη ικανότητα στον τομέα των μεταφορών SALW/ΑΣΠ
                     
                  
                        —
                     
                     
                        Ύπαρξη συστήματος μεταφοράς SALW/ΑΣΠ ενσωματωμένου στο οργανωτικό πλαίσιο
                     
                  
                        —
                     
                     
                        Ανάλυση των απαιτήσεων συμμόρφωσης με τη συμφωνία ADR, με υποβολή συστάσεων στο Υπουργείο Άμυνας του Μαυροβουνίου
                     
                  3.5.4.   Δραστηριότητες
            
            3.5.4.1   Δραστηριότητα που σχετίζεται με την ενίσχυση του στρατηγικού δυναμικού και του δυναμικού εκπαίδευσης και συντονισμού του Υπουργείου Άμυνας και άλλων αρμόδιων κυβερνητικών φορέων στον τομέα της διαχείρισης SALW/ΑΣΠ.
            Η δραστηριότητα αυτή θα περιλαμβάνει:
            
                        —
                     
                     
                        τη μεταφορά γνώσεων σχετικά με τις διεθνείς ορθές πρακτικές στον τομέα της διαχείρισης SALW/ΑΣΠ
                     
                  
                        —
                     
                     
                        το πρόγραμμα παροχής συμβουλών και συντονισμού για το Υπουργείο Άμυνας του Μαυροβουνίου σε επιλεγμένους τομείς της βιώσιμης διαχείρισης του κύκλου ζωής των SALW/ΑΣΠ
                     
                  
                        —
                     
                     
                        τεχνικές συμβουλές σχετικά με τους εθνικούς μηχανισμούς ελέγχου της διαχείρισης SALW/ΑΣΠ
                     
                  3.5.4.2   Δραστηριότητα σχετική με το πρόγραμμα εκπαίδευσης και εξοπλισμού για τη δημιουργία ικανοτήτων μεταφοράς SALW/ΑΣΠ στο Μαυροβούνιο, σύμφωνα με τη συμφωνία ADR (Ευρωπαϊκή Συμφωνία για τις διεθνείς οδικές μεταφορές επικινδύνων εμπορευμάτων).
            Η δραστηριότητα αυτή θα περιλαμβάνει:
            
                        —
                     
                     
                        την εκπόνηση, από κοινού με το Υπουργείο Άμυνας του Μαυροβουνίου, ανάλυσης των απαιτήσεων για την πλήρη συμμόρφωση με τη συμφωνία ADR
                     
                  
                        —
                     
                     
                        την προμήθεια δύο συμβατών με την ADR φορτηγών, συμπεριλαμβανομένης της εκπαίδευσης εξοικείωσης, της συντήρησης και της σύμβασης για τα ανταλλακτικά
                     
                  3.6.   Έργο 6: Αντιμετώπιση των κινδύνων για την ασφάλεια και την προστασία που συνδέονται με την παράνομη κατοχή, κατάχρηση και διακίνηση SALW στη Σερβία
            
            3.6.1.   Στόχος
            
            Στόχος του έργου είναι να μειωθούν οι κίνδυνοι για την ασφάλεια και την προστασία που σχετίζονται με την παράνομη κατοχή SALW, την κατάχρηση των νόμιμων SALW και την παράνομη διακίνηση SALW.
            3.6.2.   Περιγραφή
            
            Το έργο αναπτύχθηκε για να ανταποκριθεί στο αίτημα συνδρομής του Υπουργείου Εσωτερικών της Σερβίας (2019) για την αντιμετώπιση των προκλήσεων της ανεξέλεγκτης διάδοσης και παράνομης κατοχής SALW που γεννά μείζονες απειλές για την ασφάλεια και την προστασία στη Σερβία. Οι προκλήσεις αυτές συμβάλλουν στην εξάπλωση του εγκλήματος και του σοβαρού οργανωμένου εγκλήματος, λειτουργώντας ως παράγοντες που διευκολύνουν τη βία, την απειλητική συμπεριφορά και την τρομοκρατία. Επίσης, έχουν ομοίως αρνητικό αντίκτυπο στα μέτρα οικοδόμησης εμπιστοσύνης στη χώρα και συνιστούν απειλή στο πλαίσιο της βίας με βάση το φύλο.
            Οι επιβεβαιωμένες από τον ΟΑΣΕ ανάγκες για την καταπολέμηση της παράνομης διακίνησης SALW είναι οι εξής:
            
                        α)
                     
                     
                        ενίσχυση του δυναμικού της αστυνομίας όσον αφορά τη διεξαγωγή δράσεων ευαισθητοποίησης σχετικά με τον έλεγχο των SALW και εκστρατειών συλλογής SALW, συμβάλλοντας κατ’ αυτόν τον τρόπο στη μείωση του αριθμού όπλων που κάποιοι κατέχουν παράνομα, παρεμποδίζοντας την κατάχρηση των SALW και αυξάνοντας παράλληλα την ασφάλεια των πολιτών της Σερβίας·
                     
                  
                        β)
                     
                     
                        ενίσχυση του σχετικού με τους αστυνομικούς σκύλους δυναμικού του Υπουργείου Εσωτερικών όσον αφορά τον εντοπισμό όπλων και την ανίχνευση εκρηκτικών με: i) τη θέσπιση του αναγκαίου νομικού πλαισίου, ii) την αξιολόγηση και ανάπτυξη του δυναμικού και iii) την προμήθεια ειδικού εξοπλισμού και κτιριακών υποδομών·
                     
                  
                        γ)
                     
                     
                        τροποποιήσεις του νόμου για τα όπλα και τα πυρομαχικά, και του εγχειριδίου κανόνων για την απενεργοποίηση των όπλων με α) αξιολόγηση του δυναμικού και των τεχνικών δυνατοτήτων και β) παροχή τεχνικής συνδρομής για την κατάρτιση του εγχειριδίου κανόνων.
                     
                  Η χρηματοδότηση του Συμβουλίου της ΕΕ θα χρησιμοποιηθεί για την αντιμετώπιση των ελλείψεων δυναμικού στα σημεία α) έως γ).
            Πέραν από το όφελος για τον πληθυσμό της Σερβίας, από το έργο μπορούν να επωφεληθούν το συμβούλιο SALW, το Υπουργείο Εσωτερικών, η αστυνομία και οι οργανώσεις της κοινωνίας των πολιτών που ασχολούνται με θέματα ελέγχου των SALW.
            3.6.3.   Αναμενόμενα αποτελέσματα
            
            Αποτέλεσμα 1: Θεσπίζεται εταιρική σχέση του Υπουργείου Εσωτερικών με οργανώσεις της κοινωνίας των πολιτών και μηχανισμός ευαισθητοποίησης του κοινού για την πρόληψη της κατάχρησης των SALW.
            Δείκτες:
            
                        —
                     
                     
                        Αριθμός πρωτοβουλιών ευαισθητοποίησης σε εθνικό και τοπικό επίπεδο σχετικά με τους κινδύνους της διάδοσης των SALW
                     
                  
                        —
                     
                     
                        Ύπαρξη και χρήση μηχανισμών διυπηρεσιακής συνεργασίας
                     
                  
                        —
                     
                     
                        Αριθμός δημόσιων ανακοινώσεων κοινωνικής ευθύνης που μεταδίδονται σε εθνικούς και τοπικούς τηλεοπτικούς και ραδιοφωνικούς σταθμούς
                     
                  
                        —
                     
                     
                        Αριθμός νέων ατόμων από πόλεις-στόχους οι οποίοι έχουν ενημερωθεί για τους κινδύνους των SALW μέσω σεμιναρίων και ενημερωτικού υλικού
                     
                  Αποτέλεσμα 2: Το νομικό πλαίσιο για την απενεργοποίηση βελτιώνεται και εναρμονίζεται με τα διεθνή πρότυπα και τις βέλτιστες πρακτικές
            Δείκτες:
            
                        —
                     
                     
                        Τα διεθνή πρότυπα και οι βέλτιστες πρακτικές κοινοποιούνται στην ομάδα εργασίας
                     
                  
                        —
                     
                     
                        Ύπαρξη σχεδίων κανονισμών που ενσωματώνουν εισηγήσεις και συστάσεις
                     
                  
                        —
                     
                     
                        Τα σχέδια κανονισμών αποτελούν αντικείμενο διαβούλευσης με τις ΟΚΠ.
                     
                  Αποτέλεσμα 3: Το δυναμικό των μονάδων αστυνομικών σκύλων του Υπουργείου Εσωτερικών όσον αφορά τον εντοπισμό και την ανίχνευση SALW, πυρομαχικών και εκρηκτικών ενισχύεται σε συμμόρφωση με τα πρότυπα για τα ανθρώπινα δικαιώματα.
            Δείκτες:
            
                        —
                     
                     
                        Ύπαρξη προγράμματος εργασίας για τη βελτίωση του δυναμικού των μονάδων αστυνομικών σκύλων του Υπουργείου Εσωτερικών
                     
                  
                        —
                     
                     
                        Αριθμός συνεδριάσεων σχετικά με τη διυπηρεσιακή συνεργασία, την ανταλλαγή πληροφοριών και τη διαλειτουργικότητα των μονάδων αστυνομικών σκύλων της αστυνομίας και άλλων βασικών φορέων επιβολής του νόμου για τον εντοπισμό και την ανίχνευση SALW, πυρομαχικών και εκρηκτικών
                     
                  
                        —
                     
                     
                        Ύπαρξη βελτιωμένης μεθοδολογίας και προγραμμάτων εκπαίδευσης όσον αφορά τους αστυνομικούς σκύλους, σύμφωνα με τα διεθνή πρότυπα
                     
                  
                        —
                     
                     
                        Αριθμός εκπαιδευτών και χειριστών αστυνομικών σκύλων που έχουν εκπαιδευτεί σύμφωνα με τα διεθνή πρότυπα
                     
                  3.6.4.   Δραστηριότητες
            
            3.6.4.1.   Δραστηριότητα που σχετίζεται με τη θέσπιση εταιρικής σχέσης του Υπουργείου Εσωτερικών με ΟΚΠ και μηχανισμού ευαισθητοποίησης του κοινού όσον αφορά την πρόληψη της κατάχρησης SALW.
            Η δραστηριότητα αυτή θα περιλαμβάνει:
            
                        —
                     
                     
                        συνάντηση εμπειρογνωμόνων για την οικοδόμηση εταιρικών σχέσεων με ηλεκτρονικά και έντυπα μέσα ενημέρωσης και για τον καθορισμό μηχανισμών πρόληψης της κατάχρησης των SALW
                     
                  
                        —
                     
                     
                        τη δημιουργία πλατφόρμας για τα μέσα κοινωνικής δικτύωσης και την υποστήριξη εκστρατειών στα μέσα ενημέρωσης για την πρόληψη της διάδοσης των SALW και για την υπεύθυνη οπλοκατοχή
                     
                  
                        —
                     
                     
                        τη διεξαγωγή δραστηριοτήτων προώθησης σε εθνικό και τοπικό επίπεδο
                     
                  3.6.4.2.   Δραστηριότητες σχετικές με το νομικό πλαίσιο για την απενεργοποίηση βελτιώνονται και εναρμονίζονται με τα διεθνή πρότυπα και τις βέλτιστες πρακτικές
            Η δραστηριότητα αυτή θα περιλαμβάνει:
            
                        —
                     
                     
                        την παροχή συμβουλών εμπειρογνωμόνων και υλικοτεχνικής υποστήριξης στις συνεδριάσεις της ομάδας εργασίας για την απενεργοποίηση
                     
                  
                        —
                     
                     
                        την αξιολόγηση της ισχύουσας νομοθεσίας για την απενεργοποίηση και αξιολόγηση της πρακτικής εφαρμογής της
                     
                  
                        —
                     
                     
                        εργαστήριο σχετικά με τις βέλτιστες πρακτικές και τα διδάγματα που αντλήθηκαν κατά την κατάρτιση και εφαρμογή του ρυθμιστικού πλαισίου για την απενεργοποίηση
                     
                  
                        —
                     
                     
                        πρόγραμμα εκπαίδευσης και εξοπλισμού για την απενεργοποίηση των SALW
                     
                  3.6.4.3.   Δραστηριότητες σχετικές με την ενίσχυση του δυναμικού των μονάδων αστυνομικών σκύλων του Υπουργείου Εσωτερικών όσον αφορά τον εντοπισμό και την ανίχνευση SALW, πυρομαχικών και εκρηκτικών σε συμμόρφωση με τα πρότυπα για τα ανθρώπινα δικαιώματα
            Η δραστηριότητα αυτή θα περιλαμβάνει:
            
                        —
                     
                     
                        την παροχή συμβουλών από εμπειρογνώμονες και υποστήριξης στις συνεδριάσεις της ομάδας εργασίας για τη βελτίωση των σχετικών με τους αστυνομικούς σκύλους ικανοτήτων
                     
                  
                        —
                     
                     
                        την ανάπτυξη προγράμματος εργασίας για τη βελτίωση του δυναμικού των μονάδων αστυνομικών σκύλων του Υπουργείου Εσωτερικών
                     
                  
                        —
                     
                     
                        την κατασκευή, προμήθεια και παράδοση εξοπλισμού και υπηρεσιών για τις μονάδες αστυνομικών σκύλων
                     
                  
                        —
                     
                     
                        την ανάπτυξη δυναμικού όσον αφορά τη χρήση και ανάπτυξη μονάδων αστυνομικών σκύλων για την πρόληψη και τη διερεύνηση της διακίνησης SALW, πυρομαχικών και εκρηκτικών μέσω συμβουλευτικής στήριξης, προγράμματος ανταλλαγών και ανάπτυξης μεθοδολογίας εκπαίδευσης
                     
                  
                        —
                     
                     
                        τη διοργάνωση μαθημάτων ειδικής εκπαίδευσης για τους σκύλους υπηρεσίας και τους χειριστές σχετικά με την ανάπτυξη και τον εντοπισμό και ανίχνευση SALW, πυρομαχικών και εκρηκτικών
                     
                  
                        —
                     
                     
                        τη διεξαγωγή εργαστηρίου περιφερειακής διαβούλευσης σχετικά με τις ορθές πρακτικές όσον αφορά την ανάπτυξη και τη συμμετοχή σε αστυνομικές δράσεις
                     
                  3.7.   Έργο 7: Ενίσχυση της δράσης του ΟΑΣΕ κατά της παράνομης διάδοσης των SALW και των ΑΣΠ — Φάση 2 (4)
            
            3.7.1.   Στόχος
            
            Στόχος του έργου είναι να συνδράμει τα συμμετέχοντα κράτη του ΟΑΣΕ ώστε να είναι σε θέση να βελτιώσουν τον σχεδιασμό, την εφαρμογή και, εφόσον χρειαστεί, να ενισχύσουν τις δεσμεύσεις τους έναντι της παράνομης διάδοσης των SALW/ΑΣΠ.
            3.7.2.   Περιγραφή
            
            Το έργο αναπτύχθηκε στο πλαίσιο της ανάθεσης καθηκόντων από το Υπουργικό Συμβούλιο του ΟΑΣΕ προς το φόρουμ συνεργασίας για την ασφάλεια (έγγραφο MC.DEC/10/17), σύμφωνα με την εντολή του, να προβεί στις εξής ενέργειες:
            
                        —
                     
                     
                        να συνεχίσει να εντείνει τις προσπάθειες για την πλήρη εφαρμογή των υφιστάμενων μέτρων και δεσμεύσεων που ορίζονται στο έγγραφο του ΟΑΣΕ για τα SALW, στο έγγραφο του ΟΑΣΕ για τα ΑΣΠ και στις σχετικές αποφάσεις του FSC·
                     
                  
                        —
                     
                     
                        να συνεχίσει να λαμβάνει περαιτέρω μέτρα για τη βελτίωση της αποτελεσματικότητας και των αποτελεσμάτων των έργων SALW και ΑΣΠ, ώστε να εξασφαλιστεί η μέγιστη δυνατή αξία στην αντιμετώπιση των προκλήσεων που συνδέονται με τα SALW και τα ΑΣΠ σύμφωνα με τους μηχανισμούς συνδρομής του ΟΑΣΕ, όπως περιγράφονται στα έγγραφα του ΟΑΣΕ για τα SALW και τα ΑΣΠ και στις σχετικές αποφάσεις του FSC·
                     
                  
                        —
                     
                     
                        να διερευνήσει τρόπους για την πρόληψη της εκτροπής των SALW και των ΑΣΠ προς παράνομες αγορές·
                     
                  
                        —
                     
                     
                        να διερευνήσει τρόπους συμπλήρωσης των υφιστάμενων μέτρων του ΟΑΣΕ που αποσκοπούν στην αντιμετώπιση της παράνομης διακίνησης SALW·
                     
                  
                        —
                     
                     
                        να συνεχίσει να παρέχει συνεισφορές εκτός προϋπολογισμού σε εθελοντική βάση για τη στήριξη των έργων συνδρομής του FSC όσον αφορά τα SALW και τα ΑΣΠ·
                     
                  
                        —
                     
                     
                        να διερευνήσει τις δυνατότητες παροχής, όπου κρίνεται σκόπιμο, εθελοντικών συμβουλών εμπειρογνωμόνων σε έργα συνδρομής του ΟΑΣΕ για τα SALW και τα ΑΣΠ από συμμετέχοντα κράτη με ειδικές γνώσεις.
                     
                  Αν και ο τρόπος με τον οποίο καταρτίστηκε το έργο συνεπάγεται ευρύτερη συνεργασία με όλα τα συμμετέχοντα κράτη σχετικά με τη Νοτιοανατολική Ευρώπη, το έργο έχει ως στόχο να υποστηρίξει την αξιολόγηση των αναγκών και των απαιτήσεων των συμμετεχόντων κρατών του ΟΑΣΕ και των επιτόπιων επιχειρήσεων στην περιοχή για τη στήριξη της υλοποίησης έργων πρακτικής συνδρομής και συμβουλευτικής προγραμματικής στήριξης όσον αφορά τα SALW/ΑΣΠ. Τα συμμετέχοντα κράτη και οι επιτόπιες επιχειρήσεις στη Νοτιοανατολική Ευρώπη θα επωφεληθούν επίσης από το σύστημα ΤΠ του έργου για την υποστήριξη της παρακολούθησης, της επισκόπησης και της υλοποίησης των έργων πρακτικής συνδρομής όσον αφορά τα SALW/ΑΣΠ.
            Επιπλέον, το έργο θα παρέχει στήριξη όσον αφορά τον συντονισμό και τη διαχείριση του έργου σε έξι (6) επιτόπιες επιχειρήσεις του ΟΑΣΕ κατά την εφαρμογή του ολοκληρωμένου προγράμματος του ΟΑΣΕ για τη στήριξη των προσπαθειών πρόληψης και καταπολέμησης της παράνομης διακίνησης SALW και CA στη Νοτιοανατολική Ευρώπη.
            Πέραν από το όφελος για τον πληθυσμό των συμμετεχόντων κρατών του ΟΑΣΕ στη Νοτιοανατολική Ευρώπη, από το έργο μπορούν να επωφεληθούν εντεταλμένες κυβερνητικές αρχές στον τομέα του ελέγχου των SALW (όπως η επιτροπή SALW, το Υπουργείο Εσωτερικών, η αστυνομία, το Υπουργείο Άμυνας) και οι επιτόπιες επιχειρήσεις του ΟΑΣΕ.
            3.7.3.   Αναμενόμενο αποτέλεσμα
            
            Αποτέλεσμα 1: Το ρυθμιστικό πλαίσιο του ΟΑΣΕ για τα SALW/ΑΣΠ και η υλοποίηση των αντίστοιχων έργων πρακτικής συνδρομής έχουν προχωρήσει.
            Δείκτες:
            
                        —
                     
                     
                        Ύπαρξη βάσης αναφοράς και μηχανισμού για τη συνεχή επαλήθευση των αναγκών και των απαιτήσεων στον τομέα των SALW/ΑΣΠ
                     
                  
                        —
                     
                     
                        Ύπαρξη διαδικτυακής πλατφόρμας ΤΠ που περιέχει πληροφορίες σε πραγματικό χρόνο σχετικά με το χαρτοφυλάκιο των έργων συνδρομής του ΟΑΣΕ όσον αφορά τα SALW/ΑΣΠ
                     
                  3.7.4.   Δραστηριότητες
            
            3.7.4.1.   Αξιολόγηση των αναγκών και των απαιτήσεων των συμμετεχόντων κρατών του ΟΑΣΕ, της Γραμματείας του ΟΑΣΕ και των επιτόπιων επιχειρήσεων για την υποστήριξη της υλοποίησης έργων πρακτικής συνδρομής όσον αφορά τα SALW/ΑΣΠ στη Νοτιοανατολική Ευρώπη
            Η δραστηριότητα αυτή θα περιλαμβάνει:
            
                        —
                     
                     
                        αξιολόγηση των αναγκών των κρατών του ΟΑΣΕ που αιτούνται πρακτική συνδρομή όσον αφορά τα SALW/ΑΣΠ και υποστήριξη της διαδικασίας επισκόπησης
                     
                  
                        —
                     
                     
                        αξιολόγηση των αναγκών των κρατών του ΟΑΣΕ που είναι δωρητές/διαθέτουν πόρους όσον αφορά τα SALW/ΑΣΠ και υποστήριξη της διαδικασίας επισκόπησης
                     
                  
                        —
                     
                     
                        στρατηγική συμβουλευτική και προγραμματική στήριξη προς τα συμμετέχοντα κράτη του ΟΑΣΕ και τις επιτόπιες επιχειρήσεις του ΟΑΣΕ μέσω του μηχανισμού άντλησης διδαγμάτων από έργα πρακτικής συνδρομής
                     
                  
                        —
                     
                     
                        τον συνολικό συντονισμό και στήριξη της διαχείρισης των έργων και δραστηριοτήτων ελέγχου αναφορικά με τα SALW/ΑΣΠ στη Νοτιοανατολική Ευρώπη
                     
                  3.7.4.2.   την ανάπτυξη, δοκιμή και λειτουργία του συστήματος ΤΠ για την υποστήριξη της παρακολούθησης, της επισκόπησης και της υλοποίησης των έργων πρακτικής συνδρομής όσον αφορά τα SALW/ΑΣΠ
            Η δραστηριότητα αυτή θα περιλαμβάνει:
            
                        —
                     
                     
                        ανεπτυγμένη σύγχρονη και προσβάσιμη διαδικτυακή εφαρμογή για την ενσωμάτωση πληροφοριών σχετικά με όλα τα έργα συνδρομής του ΟΑΣΕ από πολλαπλές πηγές, συμπεριλαμβανομένων τεχνικών, οικονομικών, γεωγραφικών και θεματικών δεδομένων, καθώς και υποστηρικτικών εγγράφων. Οι πληροφορίες αυτές θα επιτρέψουν στους δωρητές και στα συμμετέχοντα κράτη της Νοτιοανατολικής Ευρώπης να σχεδιάσουν, να εφαρμόσουν και να ενισχύσουν καλύτερα τις πολιτικές και οικονομικές δεσμεύσεις τους κατά της παράνομης διάδοσης των SALW και των ΑΣΠ.
                     
                  4.   Διαχείριση έργου και διοικητική υποστήριξη για την υλοποίηση της δράσης
            
            Ειδικό προσωπικό του έργου στο Κέντρο Πρόληψης Συγκρούσεων (ΚΠΣ) της Γραμματείας του ΟΑΣΕ/στη μονάδα υποστήριξης του FSC και σε έξι (6) επιτόπιες αποστολές του ΟΑΣΕ στη Νοτιοανατολική Ευρώπη θα διαχειρίζεται την υλοποίηση της δράσης και τις συναφείς δραστηριότητες των έργων, όπως ορίζεται στο τμήμα 3. Η μονάδα υποστήριξης των ΚΠΣ/FSC θα εξασφαλίσει τον συντονισμό με τις επιτόπιες αποστολές του ΟΑΣΕ στη Νοτιοανατολική Ευρώπη και θα τους παρέχει σχετική συμβουλευτική υποστήριξη επί της ουσίας μέσω του έργου 7· στις σχετικές ενέργειες θα περιλαμβάνονται η παρακολούθηση και αξιολόγηση του προγράμματος.
            Η μονάδα υποστήριξης των ΚΠΣ/FSC και οι επιτόπιες αποστολές θα στηρίξουν περαιτέρω τη συνεργασία και τον συντονισμό με τη διεθνή κοινότητα σε περιφερειακό επίπεδο και σε επίπεδο δικαιοδοσίας, μεταξύ άλλων, στο πλαίσιο του χάρτη πορείας για τον έλεγχο των SALW στα Δυτικά Βαλκάνια· η σχετική συνεργασία και συντονισμός θα παρέχονται μέσω του ειδικού προσωπικού τους για το έργο, προσωπικού που οργανώνεται σε ομάδες υλοποίησης έργου.
            Το ειδικό προσωπικό για το έργο θα εκτελεί τα ακόλουθα καθήκοντα:
            
                        —
                     
                     
                        διαχείριση έργων σε όλα τα στάδια του κύκλου του έργου·
                     
                  
                        —
                     
                     
                        καθημερινή χρηματοοικονομική εποπτεία των έργων·
                     
                  
                        —
                     
                     
                        παροχή τεχνικής και νομικής εμπειρογνωμοσύνης, υποστήριξη δημόσιων συμβάσεων για τα έργα·
                     
                  
                        —
                     
                     
                        συμμετοχή και συντονισμό με άλλους διεθνείς οργανισμούς και προγράμματα·
                     
                  
                        —
                     
                     
                        διασφάλιση ποιότητας και έλεγχο ποιότητας των παραδοτέων των εγκεκριμένων έργων,
                     
                  
                        —
                     
                     
                        στήριξη των δικαιοδοσιών στη Νοτιοανατολική Ευρώπη ώστε να αναπτύξουν νέα μέτρα για την ενίσχυση του δυναμικού και των συλλογικών προσπαθειών για την πρόληψη και την καταπολέμηση της παράνομης διακίνησης SALW και CA.
                     
                  5.   Θέματα φύλου
            
            Ζητήματα που αφορούν τη συνεκτίμηση της διάστασης του φύλου έχουν ενταχθεί σε όλα τα στάδια του σχεδιασμού, της ανάπτυξης και της υλοποίησης των έργων. Η βασική παραδοχή που εφαρμόζεται είναι ότι η χρήση, η κατάχρηση και οι επιπτώσεις των SALW και των CA επηρεάζουν με διαφορετικό τρόπο τις γυναίκες και τους άνδρες, τα αγόρια και τα κορίτσια. Η συνεκτίμηση των αναγκών σε θέματα φύλου έχει προσαρμοστεί στα ειδικά πλαίσια και τον τύπο της συνδρομής που προβλέπεται στο πλαίσιο των έργων, ενώ βασίζεται σε ανάλυση της κατάστασης που λαμβάνει υπόψη τη διάσταση του φύλου.
            Το εργαλείο του ΟΑΣΕ σχετικά με τον «δείκτη φύλου» έχει χρησιμοποιηθεί κατά τον σχεδιασμό έργων, αλλά και κατά την παρακολούθηση της προόδου όσον αφορά την εφαρμογή της συνεκτίμησης της διάστασης του φύλου μέσω του κύκλου διαχείρισης έργων. Η μεγάλη πλειονότητα των προτεινόμενων έργων έχουν ως σημαντικό στόχο την ισότητα των φύλων ή συνεκτιμούν πλήρως τη διάσταση του φύλου.
            6.   Επωφελούμενοι
            
            Από τη δράση επωφελούνται άμεσα οι αρχές στη Νοτιοανατολική Ευρώπη που έχουν την εντολή και είναι υπεύθυνες για την πρόληψη και την καταπολέμηση της παράνομης διακίνησης SALW και CA, οι οποίες είναι κατά κύριο λόγο οι εξής: η επιτροπή/το συμβούλιο για τα SALW, το Υπουργείο Εσωτερικών και οι υπηρεσίες επιβολής του νόμου, όπως η αστυνομία. Άλλες εμπλεκόμενες αρχές είναι το Υπουργείο Ασφαλείας, οι εισαγγελίες, τα δικαστήρια και οι σωφρονιστικές υπηρεσίες στη Βοσνία και Ερζεγοβίνη καθώς και το Υπουργείο Άμυνας στο Μαυροβούνιο. Αναφορικά με την εφαρμογή του στη Σερβία, το έργο προβλέπει συνεργασία με οργανώσεις της κοινωνίας των πολιτών που δραστηριοποιούνται σε ζητήματα ελέγχου των SALW.
            Από τη δράση μπορούν να επωφεληθούν εμμέσως οι πληθυσμοί των δικαιοδοσιών στη Νοτιοανατολική Ευρώπη και στις γειτονικές ευρωπαϊκές χώρες που κινδυνεύουν από τη χρήση παράνομων SALW και CA σε εγκληματικές δραστηριότητες, τρομοκρατικές ενέργειες και βίαια περιστατικά κατάχρησης.
            Η ΕΕ και οι αρχές των κρατών μελών της που έχουν σχετική εντολή είναι επίσης έμμεσοι αποδέκτες των έργων καθώς θα επωφεληθούν από τις ενισχυμένες ικανότητες ελέγχου των SALW και των CA στη Νοτιοανατολική Ευρώπη μέσω, μεταξύ άλλων, της καλύτερης ανταλλαγής πληροφοριών, καθώς και μέσω μέτρων συντονισμού και συνεργασίας όπως είναι ο προσδιορισμός των κινδύνων, η διερεύνηση και η ιχνηλάτηση, ο εντοπισμός και η κατάσχεση παράνομων SALW και CA.
            7.   Προβολή της Ένωσης
            
            Ο ΟΑΣΕ θα λάβει όλα τα απαραίτητα μέτρα προκειμένου να προβληθεί το γεγονός ότι η δράση έχει χρηματοδοτηθεί από την Ένωση. Τα μέτρα αυτά θα εφαρμοστούν σύμφωνα το Εγχειρίδιο επικοινωνίας και προβολής για τις εξωτερικές δράσεις της Ευρωπαϊκής Ένωσης που έχει ετοιμάσει η Επιτροπή. Ο ΟΑΣΕ θα εξασφαλίσει με τον τρόπο αυτό την προβολή της συμβολής της Ένωσης με κατάλληλο σήμα και δημοσιότητα, αναδεικνύοντας τον ρόλο της Ένωσης, μεριμνώντας για τη διαφάνεια των δράσεών της και ενισχύοντας την ευαισθητοποίηση όσον αφορά τους λόγους οι οποίοι οδήγησαν στην έκδοση της απόφασης καθώς και τη στήριξη της απόφασης από την Ένωση και τα αποτελέσματα αυτής της στήριξης. Το υλικό που θα παραχθεί από το έργο θα επιδεικνύει σε εμφανές σημείο τη σημαία της Ευρωπαϊκής Ένωσης σύμφωνα με τις κατευθυντήριες γραμμές της Ένωσης για την ορθή χρήση και αναπαραγωγή της σημαίας.
            Δεδομένου ότι οι σχεδιαζόμενες δραστηριότητες ποικίλλουν σε μεγάλο βαθμό όσον αφορά την εμβέλεια και τη φύση τους, θα επιλεχθούν διαφορετικά εργαλεία προώθησης, όπως τα εξής: παραδοσιακά μέσα ενημέρωσης· δικτυακοί τόποι· μέσα κοινωνικής δικτύωσης· και ενημερωτικό και προωθητικό υλικό, που περιλαμβάνει ενημερωτικά γραφήματα, φυλλάδια, ενημερωτικά δελτία, δελτία τύπου και άλλα, ανάλογα με την περίπτωση. Οι δημοσιεύσεις, οι δημόσιες εκδηλώσεις, οι εκστρατείες, ο εξοπλισμός και τα κατασκευαστικά έργα που πραγματοποιούνται στο πλαίσιο κάθε έργου θα φέρουν κατάλληλη σήμανση. Προκειμένου να ενισχυθεί ακόμη περισσότερο ο αντίκτυπος της ευαισθητοποίησης των διαφόρων δικαιοδοσιών και πληθυσμών, της διεθνούς κοινότητας και των τοπικών και διεθνών μέσων ενημέρωσης, η γλώσσα που θα χρησιμοποιείται στο παραγόμενο υλικό κάθε έργου θα είναι κατάλληλα προσαρμοσμένη στην ομάδα-στόχο στην οποία αυτό απευθύνεται.
            Η προβολή της Ένωσης θα υλοποιηθεί, σε επίπεδο δικαιοδοσιών, μέσω της συμμετοχής των επιτόπιων αποστολών του ΟΑΣΕ, καθώς και, στο επίπεδο των χωρών του ΟΑΣΕ, μέσω της Γραμματείας.
            8.   Διάρκεια
            
            Βάσει της πρότερης εμπειρίας από την εφαρμογή της απόφασης (ΚΕΠΠΑ) 2017/1424 του Συμβουλίου και της απόφασης (ΚΕΠΠΑ) 2019/2009 του Συμβουλίου και λαμβανομένων υπόψη της ευρείας εμβέλειας της δράσης, του αριθμού των δικαιούχων καθώς και του αριθμού και της περιπλοκότητας των σχεδιαζόμενων δραστηριοτήτων, το χρονοδιάγραμμα υλοποίησης ορίζεται στους 36 μήνες.
            9.   Τεχνικός φορέας υλοποίησης
            
            Η τεχνική υλοποίηση του προγράμματος αυτού ανατίθεται στη μονάδα υποστήριξης των ΚΠΣ/FSC της Γραμματείας του ΟΑΣΕ και σε έξι (6) επιτόπιες αποστολές του ΟΑΣΕ στη Νοτιοανατολική Ευρώπη, με την πρώτη να έχει επίσης συντονιστικό ρόλο. Κατά περίπτωση, θα παρέχεται συμβουλευτική υποστήριξη από το τμήμα διακρατικών απειλών (TNTD) εντός της Γραμματείας του ΟΑΣΕ. Η μονάδα υποστήριξης για τον προγραμματισμό και την αξιολόγηση στο ΚΠΣ της Γραμματείας του ΟΑΣΕ συμμετέχει ως παρατηρητής στη διευθύνουσα επιτροπή.
            10.   Διευθύνουσα επιτροπή
            
            Η διευθύνουσα επιτροπή για την παρούσα δράση θα απαρτίζεται από εκπροσώπους του ύπατου εκπροσώπου, των αντιπροσωπειών της ΕΕ στις δικαιοδοσίες και των φορέων υλοποίησης που αναφέρονται το κεφάλαιο 4 του παρόντος παραρτήματος.
            Ο φορέας υλοποίησης, με την υποστήριξη της διευθύνουσας επιτροπής, θα διασφαλίζει ότι η υλοποίηση του έργου πραγματοποιείται σε συντονισμό με τη λοιπή συναφή συνδρομή της ΕΕ προς τις δικαιοδοσίες στη Νοτιοανατολική Ευρώπη, όπως είναι το γερμανικό Ομοσπονδιακό Γραφείο Οικονομικών και Ελέγχου Εξαγωγών (BAFA) (με την υποστήριξη της απόφασης (ΚΕΠΠΑ) 2018/101 του Συμβουλίου (5) και της απόφασης (ΚΕΠΠΑ) 2017/915 του Συμβουλίου (6)), η περιφερειακή συνεργασία με τα Δυτικά Βαλκάνια στον τομέα του ελέγχου των SALW που υλοποιείται από το UNDP/τη SEESAC (με την υποστήριξη της απόφασης (ΚΕΠΠΑ) 2019/2011 του Συμβουλίου (7), της απόφασης (ΚΕΠΠΑ) 2018/1788 του Συμβουλίου (8) και της απόφασης (ΚΕΠΠΑ) 2016/2356 του Συμβουλίου (9)) και η συνεργασία ΕΕ-Νοτιοανατολικής Ευρώπης για την επιβολή του νόμου στον τομέα της παράνομης διακίνησης πυροβόλων όπλων (με την υποστήριξη της ΓΔ HOME της Επιτροπής, της Ευρωπόλ και της πλατφόρμας EMPACT για τα πυροβόλα όπλα).
            Η διευθύνουσα επιτροπή θα προσκαλεί σε τακτική βάση εκπροσώπους των εταίρων των δικαιοδοσιών στη Νοτιοανατολική Ευρώπη. Η διευθύνουσα επιτροπή μπορεί επίσης να προσκαλεί εκπροσώπους οντοτήτων που συμμετέχουν σε έργα στη Νοτιοανατολική Ευρώπη με παρόμοιο ή συναφή στόχο. Η διευθύνουσα επιτροπή θα επανεξετάζει την εφαρμογή της παρούσας απόφασης τακτικά, τουλάχιστον ανά εξάμηνο, μεταξύ άλλων με τη χρήση ηλεκτρονικών μέσων επικοινωνίας.
            11.   Υποβολή εκθέσεων
            
            Οι υποβαλλόμενες εκθέσεις, αναλυτικές και λογιστικές, καλύπτουν το σύνολο της δράσης που περιγράφεται στη σχετική χρηματοδοτική συμφωνία και τον συνημμένο προϋπολογισμό της, ανεξαρτήτως του εάν η εν λόγω δράση χρηματοδοτείται εξ ολοκλήρου από την απόφαση του Συμβουλίου ή συγχρηματοδοτείται από αυτή.
            Ο ΟΑΣΕ θα ενσωματώνει την υποβολή εκθέσεων στο Ευρωπαϊκό Συμβούλιο/ΕΕ μέσω της μονάδας υποστήριξης των ΚΠΣ/FSC, δηλαδή της ομάδας υλοποίησης του έργου στο πλαίσιο του έργου 7.
            
               (1)  Όσον αφορά το Κόσοβο*, για λόγους που σχετίζονται με το καθεστώς, οι περιορισμοί και οι απαιτήσεις της επίσημης διαδικασίας του ΟΑΣΕ δεν ισχύουν ως έχουν για δυνητικά έργα εκεί. Ως εκ τούτου, υπό την καθοδήγηση της αποστολής του ΟΑΣΕ στο Κόσοβο (OMIK), θα υλοποιηθούν διάφορα έργα προς υποστήριξη των αιτημάτων συνδρομής από τις τοπικές αρχές/θεσμικά όργανα. (* Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσόβου.)
            
               (2)  Ο χάρτης πορείας καταρτίστηκε με βάση την κοινή δήλωση των Αναπληρωτών Υπουργών Εσωτερικών και των Αναπληρωτών Υπουργών Εξωτερικών Υποθέσεων στη Νοτιοανατολική Ευρώπη καθώς και με βάση τα στοιχεία του χάρτη πορείας, που εγκρίθηκαν αμφότερα κατά τη σύνοδο της Ποντγκόριτσα την 1η Φεβρουαρίου 2018. Εγκρίθηκε επίσημα στη σύνοδο κορυφής ΕΕ-Δυτικών Βαλκανίων που πραγματοποιήθηκε στο Λονδίνο στις 10 Ιουλίου 2018.
            
               (*)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσόβου.
            
               (3)  Εθνικές αρχές που συμμετέχουν στην εθνική επιτροπή για τα SALW: Υπουργείο Οικονομίας, Υπουργείο Δικαιοσύνης, Υπουργείο Εμπορίου και Κοινωνικής Πολιτικής, Υπουργείο Άμυνας, Υπουργείο Παιδείας και Επιστημών, Υπουργείο Οικονομικών, Τελωνεία, Υπουργείο Γεωργίας, Δασοκομίας και Υδατικών Πόρων.
            
               (4)  Στοιχεία του έργου που στηρίζουν τις προσπάθειες αναφορικά με τα SALW/ΑΣΠ στη Νοτιοανατολική Ευρώπη.
            
               (5)  Απόφαση (ΚΕΠΠΑ) 2018/101 του Συμβουλίου, της 22ας Ιανουαρίου 2018, σχετικά με την προαγωγή ουσιαστικών ελέγχων των εξαγωγών όπλων (ΕΕ L 17 της 23.1.2018, σ. 40).
            
               (6)  Απόφαση (ΚΕΠΠΑ) 2017/915 του Συμβουλίου, της 29ης Μαΐου 2017, για δραστηριότητες προβολής της Ένωσης προς υποστήριξη της εφαρμογής της Συνθήκης για το Εμπόριο Όπλων (ΕΕ L 139 της 30.5.2017, σ. 38).
            
               (7)  Απόφαση (ΚΕΠΠΑ) 2019/2111 του Συμβουλίου, της 9ης Δεκεμβρίου 2019, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη ώστε να περιορισθεί η απειλή των παράνομων φορητών όπλων και ελαφρού οπλισμού και των πυρομαχικών τους (ΕΕ L 318 της 10.12.2019, σ. 147).
            
               (8)  Απόφαση (ΚΕΠΠΑ) 2018/1788 του Συμβουλίου, της 19ης Νοεμβρίου 2018, προς υποστήριξη της Περιφερειακής Υπηρεσίας Διεκπεραίωσης της Νοτιοανατολικής Ευρώπης για τη μείωση των φορητών όπλων (SEESAC) για την εφαρμογή του περιφερειακού χάρτη πορείας για την καταπολέμηση της παράνομης διακίνησης όπλων στα Δυτικά Βαλκάνια (ΕΕ L 293 της 20.11.2018, σ. 11).
            
               (9)  Απόφαση (ΚΕΠΠΑ) 2016/2356 του Συμβουλίου, της 19ης Δεκεμβρίου 2016, προς υποστήριξη των δράσεων της SEESAC για τον αφοπλισμό και τον έλεγχο των όπλων στη Νοτιοανατολική Ευρώπη στο πλαίσιο της στρατηγικής της ΕΕ για την καταπολέμηση της παράνομης συσσώρευσης και διακίνησης SALW και των πυρομαχικών τους (ΕΕ L 348 της 21.12.2016, σ. 60).